title: Varsiyökkönen

text: Sukuun "Hydraecia" kuuluu Suomessa neljä lajia, joiden erottaminen toisistaan voi olla huomattavan vaikeaa, joskin varsiyökkönen on näistä ylivoimaisesti yleisin ja laajimmalle levinnyt. Erityisen samannäköisiä lajeja ovat laukkayökkönen ("Hydraecia nordstroemi") sekä hierakkayökkönen ("Hydraecia ultima").


title: Varsiyökkönen

text: Lajin levinneisyys ulottuu Espanjasta ja Britteinsaarilta Euroopan ja Pohjois-Aasian läpi Japaniin. Lisäksi se on levinnyt vieraslajina Pohjois-Amerikkaan. Suomessa varsiyökkönen on hyvin yleinen ja sitä tavataan Ahvenanmaalta ja etelärannikolta ainakin eteläisempään Lappiin saakka. Perhoset ovat lennossa yhtenä sukupolvena heinäkuun puolivälistä lokakuulle.


title: Varsiyökkönen

text: Varsiyökkösen ehkä tyypillisintä elinympäristöä ovat kosteat rantojen ympäristöt. Se viihtyy kuitenkin myös kosteilla niityillä sekä erilaisissa kulttuuriympäristöissä, kuten puistoissa, puutarhoissa sekä joutomailla. Laji on esiintymispaikoillaan usein runsaslukuinen. Perhosia tulee valolle, harvemmin syötille.


title: Varsiyökkönen

text: Toukka elää kasvien varsien ja juurten sisällä syöden esimerkiksi mukuloita ja juureksia ontoiksi. Tästä syystä laji on joskus puutarhojen tuholainen.


title: Varsiyökkönen

text: Toukka on varsin monia eri kasveja syövä polyfagi. Puutarhatuhojen kannalta merkittävä ravintokasvi on etenkin peruna.


title: Pikkunikatori

text: Pikkunikatori ("Nicator vireo") eli aiemmalta nimeltään pikkubulbulilepinkäinen on nikatorien heimoon kuuluva varpuslintu.


title: Pikkunikatori

text: Pikkunikatoria tavataan Angolassa, Kamerunissa, Keski-Afrikan tasavalta, Kongossa, Kongon demokraattisessa tasavallassa, Päiväntasaajan Guineassa, Gabonissa ja Ugandassa. Lajin kannankehitys on vakaa, ja se on luokiteltu elinvoimaiseksi.


title: Sinitöyhtömonarkki

text: Sinitöyhtömonarkki ("Elminia longicauda") on sieppomonarkkien heimoon kuuluva varpuslintu.


title: Sinitöyhtömonarkki

text: Sinitöyhtömonarkkia tavataan laajalla alueella Afrikassa. Sen levinneisyysalue ulottuu Senegalista Keniaan ja Angolaan. Lajia on kuvattu harvinaisesta paikallisesti yleiseksi. Sen kannankehitys on vakaa, ja se on luokiteltu elinvoimaiseksi.


title: Holberg-palkinto

text: Holberg-palkinto on Norjan valtion rahoittama yhteiskuntatieteiden tunnustuspalkinto. Se on jaettu vuodesta 2003 ja se on nimetty 1700-luvun tanskalais-norjalaisen kirjailijan Ludvig Holbergin mukaan.


title: Holberg-palkinto

text: Palkinnon myöntää Holbergin syntymäkaupungissa Bergenissä Norjan valtio.


title: Holberg-palkinto

text: Sitä on sanottu yhteiskuntatieteiden vastineeksi Nobel-palkinnolle. Palkinnon summa on 4,5 miljoonaa Norjan kruunua eli 570 000 euroa


title: Holberg-palkinto

text: Samaan tapaan jaetaan kirjailijoille Tanskassa Holberg-mitali, mutta nämä ovat kaksi eri asiaa.


title: 3T (täsmennyssivu)

text: 3T voi tarkoittaa seuraavia:


title: Arto Sieppi

text:
Arto Sieppi (s. 18. syyskuuta 1965 Turku) on jääkiekkoliiton valmennuspäällikkö ja Suomen naisten jääkiekkojoukkeen päävalmentaja naisten jääkiekossa talviolympialaisissa 2006.
Aiemmin hän on toiminut muun muassa Suomen urheilusukeltajain liiton koulutus- ja valmennuspäällikkönä vuosina 1990–1996 ja nuorten alle 17-vuotiaitten jääkiekon maajoukkueen päävalmentajana.


title: Arto Sieppi

text: Hän on kirjoittanut vuonna 1991 kirjan, "Nuoren sukeltajan opas", yhdessä Petteri Paakkunaisen kanssa.


title: Esko Salminen (historiantutkija)

text: Esko Aulis Salminen (6. marraskuuta 1937 Jaala – 18. joulukuuta 2013 Espoo) oli suomalainen professori ja lehdistöhistorian tutkija.


title: Esko Salminen (historiantutkija)

text: Salminen työskenteli 1962–1979 toimittajana, Ilta-Sanomien ulkomaantoimituksen esimiehenä, Reutersin kirjeenvaihtajana ja Uuden Suomen toimittajana. ja väitteli tohtoriksi 1976 Turun yliopistossa. Väitöskirja käsitteli jatkosodan aikaista suomalaisten joukkojen valistustoimintaa ja mielialojen ohjausta.


title: Esko Salminen (historiantutkija)

text: Salminen oli Helsingin yliopiston lehdistöhistoriaprojektin tutkijana 1979–1981 ja toimi yliopiston lehdistöhistorian dosenttina 1981–2002. Hän toimi Tampereen yliopiston journalistiikan apulaisprofessorina 1982–1998 ja professorina 1998–2000.


title: Esko Salminen (historiantutkija)

text: Eläkkeelle jäätyään Salminen julkaisi muutamia keskustelua herättäneitä kirjoja. Eniten huomiota herätti vuonna 2007 julkaistu "Päättymätön sota 1918: sisällissota julkisessa sanassa 1917–2007", jossa Salminen väitti, että Suomen sisällissotaa on 1940-luvulta lähtien käsitelty kirjallisuudessa ja tutkimuksessa yksipuolisesti punaisia ymmärtäen. Salminen otti esimerkiksi erityisesti kirjallisuudesta Väinö Linnan Pohjantähti-trilogian ja oli sitä mieltä, että Linnan vaikutus näkyi nykyisinkin muun muassa Kjell Westön romaanissa "Missä kuljimme kerran", Leena Landerin romaanissa "Käsky" ja Antti Tuurin romaanissa "Suuri asejuna Pietarista". Historiantutkijoista Salmisen arvostelun kohteena olivat erityisesti Heikki Ylikangas, Marko Tikka ja Aapo Roselius.


title: Esko Salminen (historiantutkija)

text: Salminen käsitteli kirjoissaan myös taistolaisten väitettyä vaikutusvaltaa suomalaisessa mediassa ("Viestinnällä vallankumoukseen: "demokraattisen toimittajakoulutuksen" aika 1960-luvulta 1980-luvulle", 2004 Tieto-Finlandia-ehdokas) sekä Suomen Venäjän-suhteita Neuvostoliiton hajoamisen jälkeen ("Suomettumisen uusin aalto. Suomen haastavat naapurisuhteet 1990–2010").


title: Jack Sparrow (kappale)

text: Jack Sparrow on yhdysvaltalaisen komediaryhmä The Lonely Islandin ja pop-rock-laulaja Michael Boltonin tekemä kappale. Kappale ja sen musiikkivideo saivat ensiesiintymisensä "Saturday Night Live" -komediasarjassa toukokuussa 2011.


title: Jack Sparrow (kappale)

text: Kappale alkaa kohtauksesta, jossa Michael Bolton on saapunut The Lonely Islandin studiolle nauhoittamaan uutta hip hop -kappaletta, joka kertoo ryhmän jäsenten juhlimisesta ja naisten valloittamisesta eräällä yökerholla. Kertosäkeisiin tultaessa Bolton ikään kuin pilaa kappaleen laulamalla vain omista suosikkielokuvistaan, joista päähuomio kiinnittyy "Pirates of the Caribbean" -sarjaan. Kappaleessa viitataan myös elokuviin "Jerry Maguire – elämä on peliä", "Forrest Gump", "Erin Brockovich" ja "Scarface – arpinaama".


title: Jack Sparrow (kappale)

text: Kappaleen kirjoittivat The Lonely Islandin jäsenet Andy Samberg, Akiva Schaffer ja Jorma Taccone yhdessä tuottaja Michael Woodsin kanssa kesällä 2010. Jäsenet päätyivät ottamaan yhteyttä legendaariseen Michael Boltoniin saadakseen tämän mukaan äänityksiin. Hän ei kuitenkaan ollut kovin innostunut asiasta lähinnä siinä esiintyvän karkean kielen vuoksi. Pitkien taivuttelujen jälkeen The Lonely Island sai Boltonin liittymään kappaleen tekoon. Nauhoituksien jälkeen ryhmä kuvasi sille musiikkivideon, jossa Bolton esitti edellä mainittujen suosikkielokuviensa päähenkilöjä, mutta kappaleen nimen mukaisesti pääasiassa Jack Sparrow'ta.


title: Jack Sparrow (kappale)

text: Videon tekijät latasivat kappaleen saman tien Internetin YouTube-videopalveluun, jolloin se levisi viraalivideona. Kappale on kerännyt vuoden 2013 kesään mennessä jo yli 100 miljoonaa näyttökertaa. Lisäksi se on saanut paljon positiivista palautetta eri mediakriitikoilta ja muilta -henkilöiltä.


title: Åke Granlund

text: Åke Ragnar Granlund (28. huhtikuuta 1914 Porvoo – 4. toukokuuta 1988 Helsinki) oli suomalainen kielitieteilijä. Väiteltyään itäuusmaalaisista ruotsalaisperäisistä paikannimistä hän sai filosofian tohtorin arvon 1956.


title: Åke Granlund

text: Granlund oli vuosina 1956–1962 ruotsin kielen lehtori Helsingin yliopistossa ja Svenska handelshögskolanissa Helsingissä sekä Handelshögskolanissa ensin vuosina 1962–1964 dosentti ja 1964–1977 professori.


title: Åke Granlund

text: Granlund tutki Uudenmaan ruotsinkielisiä paikannimiä, ja väitteli 1956 aiheesta "Studier över östnyländska ortnamn", jossa hän käsittelee Helsingin itäpuolisia ruotsalaisperäisiä pitäjän- ja kylännimiä. Kirjoituksessaan "Nylandsdelen av det danska itinerariet" (1963) hän tutki uusmaalaisia nimiä kuvauksissa, jotka käsittelevät Tanskasta Ruotsin ja Suomen rannikon kautta Porkkalaan ja Viroon kulkevia muinaisia purjehdusreittejä. Hän tutki myös Uudenmaan asuttamisesta kertovia paikannimiä (1972, 1978), ja tutkielmassa "En västnyländsk namntyp" hän käsitteli -ans-loppuisia (Basans, Botans jne.) länsiuusimaalaisia talojen ja kylien nimiä (1965).


title: Ruttojuuriyökkönen

text: Ruttojuuriyökkönen ("Hydraecia petasitis") on harvinainen loppukesän ja alkusyksyn yökköslaji.


title: Ruttojuuriyökkönen

text: Verrattuna muihin "Hydraecia"-suvun lajeihin ruttojuuriyökkönen on selvästi kookkaampi, väritykseltään tasaisempi ja sen etusiivet ovat pituuteensa nähden leveämmät. Etusiipien pohjaväri on tumman violetinharmaa ilman punertavaa sävyä ja rengas- sekä munuaistäplä erottuvat muuta siipeä vaaleampina. Ulompi poikkiviiru kaartuu melko tasaisesti tehden kuitenkin jyrkän mutkan ennen siiven etureunaa. Olennaisena tuntomerkkinä siiven ulkoreunan tuntumassa kulkevan aaltoviirun keskiosa on terävästi mutkitteleva. Takasiivet ovat tasaisesti tumman ruskeat ja niissä sekä keskitäplä että kaarijuova erottuvat yläpinnalla vain heikosti, alapinnalla selvästi paremmin. Siipiväli vaihtelee 41–51 mm.


title: Ruttojuuriyökkönen

text: Lajin levinneisyys ulottuu Länsi-Euroopasta Skandinaviaan, Baltiaan ja idässä Siperian länsiosiin.


title: Ruttojuuriyökkönen

text: Suomessa ruttojuuriyökkönen on verraten uusi tulokas, joka tavattiin ensimmäistä kertaa vuonna 1938 Lemlandista. Yksilö tunnistettiin kuitenkin uudeksi lajiksi vasta sen jälkeen kun Virolahdelta tavattiin toinen yksilö vuonna 1975. Nykyisin lajin havainnot painottuvat vahvasti maan eteläosiin, etenkin etelärannikon tuntumaan, mutta satunnaisemmin sitä on havaittu aina Vaasan korkeudella saakka. Perhoset ovat lennossa yhtenä sukupolvena elokuun alusta syyskuun loppupuolelle.


title: Ruttojuuriyökkönen

text: Toukan ravinnon vuoksi laji on sidoksissa ruttojuurikasvustoihin. Sen vuoksi se on esiintymiseltään paikoittainen, joskin saattaa sopivalla paikalla olla runsaslukuinen. Etelämpänä Euroopassa elinympäristöjä ovat suot ja jokivarret, pohjoisempana lähinnä puutarhat. Elintavoiltaan piilottelevana se lienee yleisempi kuin havainnot antavat ymmärtää. Perhoset lentävät hämärän tullen ja tulevat valolle.


title: Ruttojuuriyökkönen

text: Toukka elää aluksi ruttojuurten versoissa tehden niihin tunnusomaisen syömäjäljen. Myöhemmin toukat elävät juurakoissa. Niillä on myös taipumusta syödä toisiaan. Muna talvehtii.


title: Ruttojuuriyökkönen

text: Toukan ravintokasvi on etelänruttojuuri ("Petasites hybridus").


title: Hotelli Carlton Cannes

text: Hotelli Carlton Cannes (ransk. Hôtel InterContinental Carlton de Cannes) sijaitsee Ranskan Cannesissa Promenade de la Croisetten rantakadulla. Hotelli on perustettu vuonna 1811, ja siinä on 343 huonetta.


title: Hotelli Carlton Cannes

text: Hotellilla on ollut keskeinen asema Cannesin elokuvajuhlissa niiden alusta eli vuodesta 1946 lähtien. Hotelli Carlton on esillä myös Alfred Hitchcockin vuonna 1955 ohjaamassa elokuvassa "Varkaitten paratiisi".


title: Hotelli Carlton Cannes

text: 28. heinäkuuta 2013 Hotelli Carltonissa ollut Lev Levievin jalokivinäyttely ryöstettiin. Ryöstön arveltiin olleen yksi maailman suurimmista jalokiviryöstöistä.


title: Artto Granroth

text: Artto Einar August Granroth (12. maaliskuuta 1914 Helsinki – 15. maaliskuuta 1987) oli suomalainen sellotaiteilija. Hän opiskeli Helsingissä Ossian Fohströmin ja Tibor de Machulan ohjaamana sekä Berliinissä ja Pariisissa. Hän soitti Viipurin orkesterissa vuosina 1933–1935, Helsingin teatteriorkesterissa 1935–1937 ja vuodesta 1937 Radion sinfoniaorkesterissa, jossa hän oli soolosellisti vuodesta 1947. Kamarimuusikkona hän soitti muun muassa Radion sinfoniasekstetissä vuosina 1938–1958, Sibelius-kvartetissa 1938–1963 sekä triossa, jossa soittivat hänen veljensä viulisti Arno Granroth ja pianisti Timo Mikkilä.


title: XXV (Klamydian albumi)

text: XXV on Klamydian albumi, joka julkaistiin 13. syyskuuta 2013. Levyltä julkaistiin ensimmäisenä singlenä kappale "Älä pelkää!".


title: XXV (Klamydian albumi)

text: Albumi debytoi Suomen virallisen listan sijalla 1.


title: Bror-Anton Granvik

text: Bror-Anton Granvik (1917–1997) on suomalainen metsätieteilijä. Hän oli Helsingin yliopiston metsäteknologian professori 1972–1982. Hän julkaisi tutkimuksia muun muassa puunkorjuun ja sahateollisuuden alalta. Jäätyään eläkkeelle hän oli dosenttina 1982–1986.


title: Shawn Burr

text: Shawn Christopher Burr (1. heinäkuuta 1966 Sarnia, Ontario, Kanada – 5. elokuuta 2013 St. Clair, Michigan, Yhdysvallat) oli kanadalainen jääkiekkoilija, pelipaikaltaan vasen laitahyökkääjä. Hän pelasi urallaan NHL:ssä yhteensä 878 runkosarjaottelua tehopistein 181+269=440 ja keräten 1069 jäähyminuuttia sekä 91 playoff-ottelua tehopistein 16+19=35 ja keräten 95 jäähyminuuttia. Burr oli pelityyliltään voimahyökkääjä.


title: Shawn Burr

text: Burr pelasi kaudella 1982–1983 Ontarion paikallisia juniorisarjoja Sarnia Black Hawksin joukkueessa, jonka jälkeen OHL-joukkue Kitchener Rangers varasi hänet 26. pelaajana kesällä 1983. Burrin OHL:n tulokaskausi 1983–1984 toi hänelle 68 runkosarjaottelussa tehot 41+44=85 sekä 16 playoff-ottelussa tehot 5+12=17. Burr palkittiin kauden päätteeksi OHL:n parhaana tulokkaana Emms Family Awardilla. Hän edusti Rangersia kauden aikana myös Memorial Cup -turnauksessa, jota joukkue isännöi. Detroit Red Wings varasi Burrin koko seitsemäntenä pelaajana kesällä .


title: Shawn Burr

text: Kaudella 1984–1985 Burr oli Rangersin toiseksi paras pistemies Brian Wilksin jälkeen tehoilla 24+42=66. Kevään 1985 pudotuspeleissä hän voitti joukkueen sisäisen maalipörssin ja jakoi sisäisen pistepörssin voiton Wilksin ja David Lattan kanssa tehoilla 3+3=6. Burr debytoi samana keväänä myös ammattilaispeleissä pelattuaan yhdeksän NHL-ottelua Detroitissa ja neljä sen farmijoukkue Adirondack Red Wingsissä, AHL:ssä. Hän pelasi Rangersissa vielä kauden 1985–1986, jolloin Burr voitti joukkueen sisäisen piste- ja maalipörssin tehoilla 60+67=127. Hän sijoittui koko OHL:n maalipörssissä kolmanneksi ja pistepörssissä viidenneksi. Burr valittiin kauden päätteeksi liigan toiseen tähdistökentälliseen. Hän siirtyi OHL-kautensa päätteeksi Red Wingsin organisaatioon. Burr pelasi viisi ottelua Detroitissa, mutta vahvisti lähinnä Adirondackia.


title: Shawn Burr

text: Burr nousi kaudella 1986–1987 Detroit Red Wingsin NHL-joukkueen kokoonpanoon, missä ensimmäinen kokonainen kausi toi 80 runkosarjaottelussa tehot 22+25=47 sekä 16 playoff-ottelussa tehot 7+2=9. Hän pelasi joukkueessa kaikkiaan yhdeksän kokonaista kautta kevääseen 1995 saakka. Burr teki NHL-uransa parhaimmat tehot kaudella 1989–1990, jolloin hän oli Red Wingsin kolmanneksi paras maalintekijä ja neljänneksi paras pistemies tehoilla 24+32=56. Seuraavalla kaudella 1990–1991 tehdyt tehot 20+31=51 riittivät Burrilla joukkueen sisäisen pistepörssin kolmanteen sijaan.


title: Shawn Burr

text: Elokuussa 1995 Red Wings kauppasi Burrin ja kesän kolmannen kierroksen varausvuoron Tampa Bay Lightningiin vaihdossa Marc Bergeviniin ja Ben Hankinsoniin. Kahden Lightningissa vietetyn kauden jälkeen, kesäkuussa 1997 joukkue kauppasi hänet San Jose Sharksiin vaihdossa viidennen kierroksen varausvuoroon viidennen kierroksen varausvuoroon. Toisesta Sharks-kaudestaan 1998–1999 Burr pelasi suurimman osan farmijoukkue Kentucky Thoroughbladesissa, jonka paras pistemies ja syöttäjä hän oli kevään 1999 pudotuspeleissä tehoilla 4+9=13. Elokuussa 1999 Burr kaupattiin Andrei Zjuzinin, Bill Houlderin ja Steve Guollan kanssa takaisin Lightningiin vaihdossa Niklas Sundströmiin ja kesän kolmannen kierroksen varausvuoroon.


title: Shawn Burr

text: Uransa viimeisen kauden 1999–2000 Burr pelasi suurimmaksi osaksi IHL:ssä Detroit Vipersin ja Manitoba Moosen joukkueissa. Hän pelasi Lightningissa neljä NHL-ottelua. Burr ilmoitti pelaajauransa lopettamisesta heinäkuussa 2000.


title: Shawn Burr

text: Burr ehti toimia pelaajauransa jälkeen muun muassa IHL-joukkue Port Huron Icehawksin presidenttinä.


title: Shawn Burr

text: Burr edusti Kanadaa MM-kilpailuissa vuonna 1990.


title: Shawn Burr

text: Burrille todettiin leukemia helmikuussa 2011. Hän toipui sairaudesta luuydinsiirron ja kemoterapian jälkeen, mutta syöpä kuitenkin uusiutui seuraavana vuonna. 5. elokuuta 2013 Burr kaatui kotonaan Michiganin St. Clairissa ja kuoli saamaansa aivovammaan.


title: Kasten De Pont

text: Kasten Fredrik Ferdinand De Pont (15. helmikuuta 1849 Somero – 1. huhtikuuta 1929 Helsinki) oli suomalainen Venäjän armeijassa palvellut kenraalimajuri. Sotilasuransa jälkeen hän toimi lääninkuvernöörinä.


title: Kasten De Pont

text: Kasten de Pontin vanhemmat olivat tilanomistaja ja kollegiregistraattori Karl Jakob Reinhold De Pont sekä Klara Tilda Lovisa Gadolin. De Pont opiskeli Haminan kadettikoulussa 1860–1868 ja aloitti sotilasuransa vänrikkinä Henkikaartin Izmailovon rykmentissä. Hänet nimitettiin 1876 tarkk’ampujapataljoonan komentajaksi ja ylennettiin seuraavana vuonna alikapteeniksi. Turkin sodassa vuosina 1877–1878 De Pont osallistui muun muassa Gornyi Dubnjakin taisteluun, Plevnan piiritykseen, Pravecin taisteluun, Shandornikin pommitukseen, Balkanin vuorten ylittämiseen, Sofian valtaukseen sekä Taschkisenon ja Wraschdebnan taisteluihin. Sen jälkeen hänet nimitettiin keisarin henkivartiokomppanian päälliköksi kapteenin arvoisena ja 1880 keisarin sivusadjutantiksi. Vuodesta 1881 De Pont toimi Suomen asevelvollisen sotaväen palveluksessa ja oli 1882–1885 Suomen Sotaylioikeuden jäsenenä. Hänet ylennettiin 1881 everstiluutnantiksi ja 1885 everstiksi.


title: Kasten De Pont

text: De Pont oli 1894 kahden kuukauden ajan Viipurin läänin kuvernöörinä ja 1895–1897 Suomen kaartin komentajana. Hänet ylennettiin 1896 kenraalimajuriksi. Hänet nimitettiin 1897 Uudenmaan läänin kuvernööriksi, mutta hän erosi tehtävästä ja samalla armeijasta vuonna 1900. Sen jälkeen De Pont toimi kuusi vuotta viljelijänä omistamallaan Kotkaniemen tilalla Vihdissä ja osallistui paikalliseen yhdistystoimintaan. Vuonna 1906 hänet nimitettiin Vaasan läänin kuvernööriksi ja hänelle annettiin salaneuvoksen arvo. Hän kuitenkin erosi uudestaan vuonna 1910 sortokauden lisääntyvien laittomuuksien vuoksi ja vetäytyi eläkkeelle.


title: World Rugby

text: World Rugby (WR) on kansainvälinen rugbyn kattojärjestö. WR on sadan jäsenjärjestön kattojärjestö, ja sen tehtäviin kuuluu muun muassa maailmanmestaruuskilpailujen järjestäminen neljännesvuosittain. Järjestön päämaja sijaitsee Dublinissa Irlannissa.


title: World Rugby

text: World Rugbyn (silloin nimellä "International Rugby Football Board") perustivat vuonna 1886 Skotlannin, Walesin ja Irlannin alueelliset liitot. Englanti liittyi mukaan 1890. Australia, Uusi-Seelanti ja Etelä-Afrikka tulivat täysjäseniksi 1949 ja Ranska 1970. Loput 80 rugbyliittoa liittyivät mukaan vuosien 1987–1999 aikana.


title: World Rugby

text: Vuonna 1998 järjestö nimettiin International Rugby Boardiksi, ja vuonna 2014 käyttöön tuli nykyinen nimi World Rugby.


title: World Rugby

text: Järjestön puheenjohtajana on vuodesta 2008 lähtien toiminut ranskalainen Bernard Lapasset.


title: Delta-tokoferoli

text: Delta-tokoferoli on yksi E-vitamiinin muodoista. E-koodiltaan delta-tokoferoli on E309 ja sitä käytetään alfa-tokoferolin, beeta-tokoferolin ja gamma-tokoferolin tavoin elintarvikkeissa estämään happamoitumista ja säätelemään elintarvikkeen toimintaa.


title: IRB

text: IRB voi olla lyhenne seuraavista:


title: Gamma-tokoferoli

text: Gamma-tokoferoli on yksi E-vitamiinin muodoista. E-koodiltaan gamma-tokoferoli on E308 ja sitä käytetään Alfa-tokoferolin, Beeta-tokoferolin ja Delta-tokoferolin tavoin elintarvikkeissa estämään happamoitumista ja säätelemään elintarvikkeen toimintaa.


title: Tuhkatöyhtömonarkki

text: Tuhkatöyhtömonarkki ("Elminia albicauda") eli aiemmalta nimeltään ugandantöyhtömonarkki on sieppomonarkkien heimoon kuuluva varpuslintu.


title: Tuhkatöyhtömonarkki

text: Tuhkatöyhtömonarkkia tavataan Angolassa, Burundissa, Kongon demokraattisessa tasavallassa, Malawissa, Mosambikissa, Ruandassa, Tansaniassa, Ugandassa ja Sambiassa. Sen kannankehitys on vakaa, ja se on luokiteltu elinvoimaiseksi.


title: Keijo K. Kulha

text: Keijo Kalevi Kulha (s. 19. maaliskuuta 1937 Käkisalmi) on suomalainen filosofian tohtori, historiantutkija ja päätoimittaja.


title: Keijo K. Kulha

text: Kulhan vanhemmat olivat ratavartija Uuno Esaias Kulha ja Helli Sylvia Autio. Hän pääsi ylioppilaaksi 1957 Jyväskylän lyseosta ja valmistui filosofian kandidaatiksi ja maisteriksi 1962 sekä lisensiaatiksi 1967. Kulha väitteli filosofian tohtoriksi Jyväskylän yliopistossa vuonna 1969, väitöskirja oli nimeltään "Karjalaisen siirtoväen asuttamisesta käyty julkinen keskustelu vuosina 1944–1948".


title: Keijo K. Kulha

text: Kulha toimi Jyväskylän yliopiston historian assistenttina 1964–1968, historiallis-kielitieteellisen osaston notaarina 1965–1968 ja Suomen historian dosenttina vuodesta 1969. Kulha oli Keskisuomalainen-lehden artikkelitoimittajana 1968–1972 ja Tampereen yliopiston vt. lehdistö- ja tiedotusopin professorina 1971–1972. Hän oli Turun Sanomien päätoimittajana 1973–1982 ja sen jälkeen Helsingin Sanomissa 1982–1997 ensin artikkelipäätoimittajana ja vastaavan päätoimittajan varamiehenä sekä viimeksi toisena päätoimittajana.


title: Keijo K. Kulha

text:
Kulha oli myös Koripalloliiton puheenjohtajana vuosina 1982–1985.
Kulha on naimisissa on naimisissa Maija-Liisa Peuhun kanssa. Kulhalla on kaksi lasta, tytär ja poika.
Eläkkeelle jäätyään Kulha on toiminut historiantutkijana.


title: Sinikka Gripenberg

text: Sinikka Marjatta Hellevi Gripenberg (o.s. Parviainen; s. 25. elokuuta 1940 Helsinki) on suomalainen tanssija, koreografi ja tanssipedagogi. Hän on merkittävimpiä suomalaisia modernin tanssin pedagogeja. Hän opetti vuodesta 1971 Helsingin Tanssiopistossa, sitten Pariisissa 1975–1977 ja Kansallisbaletin balettikoulussa vuodesta 1978.


title: Pikkutöyhtömonarkki

text: Pikkutöyhtömonarkki ("Elminia nigromitrata") on sieppomonarkkien heimoon kuuluva varpuslintu.


title: Pikkutöyhtömonarkki

text: Pikkutöyhtömonarkkia tavataan laajalla alueella Afrikan länsi- ja keskiosissa. Se on luokiteltu elinvoimaiseksi.


title: Valkovatsamonarkki

text: Valkovatsamonarkki ("Elminia albiventris") on sieppomonarkkien heimoon kuuluva varpuslintu.


title: Valkovatsamonarkki

text: Valkovatsamonarkkia tavataan Burundissa, Kamerunissa, Kongon demokraattisessa tasavallassa, Päiväntasaajan Guineassa, Nigeriassa, Ruandassa ja Ugandassa. Lajia on kuvattu yleiseksi tai runsaslukuiseksi, ja sen kannankehitys on vakaa. Se on luokiteltu elinvoimaiseksi.


title: Mustatöyhtömonarkki

text: Mustatöyhtömonarkki ("Elminia albonotata") on sieppomonarkkien heimoon kuuluva varpuslintu.


title: Mustatöyhtömonarkki

text: Mustatöyhtömonarkkia tavataan laajalla alueella Afrikan itäosissa. Sen kannankehitys on vakaa, ja se on luokiteltu elinvoimaiseksi.


title: (174567) Varda

text: (174567) Varda (2003 MW) on cubewano, Neptunuksen takana Aurinkoa kiertävä kappale, jonka löysi J. A. Larsen 21. kesäkuuta 2003. Sen absoluuttinen kirkkaus on noin 3,4 ja halkaisija noin 695 kilometriä. Se on siis hyvin todennäköisesti kääpiöplaneetta. Kappale on nimetty J. R. R. Tolkienin kirjojen kuvitteellisen Varda-jumalattaren mukaan. Vardalla on myös kuu nimeltä Ilmarë, jonka löysi K. S. Nollin johtama tutkijaryhmä vuonna 2009.


title: Dmitri Miljutin

text: Dmitri Aleksejevitš Miljutin (; 10. heinäkuuta 1816 Moskova – 7. helmikuuta 1912 Simeiz, Krim) oli venäläinen kreivi, sotilas ja poliitikko, joka toimi Venäjän sotaministerinä vuosina 1861–1881. Hänen johdollaan toteutettiin monia merkittäviä armeijan uudistuksia, kuten asevelvollisuuden käyttöönotto.


title: Dmitri Miljutin

text: Miljutin aloitti upseerinuransa vuonna 1833 tykistössä, valmistui Nikolain yleisesikunta-akatemiasta 1836 ja palveli Kaukasuksella 1838–1845, minkä jälkeen hänestä tuli yleisesikunta-akatemian opettaja. Hänet ylennettiin 1854 kenraalimajuriksi ja kaksi vuotta myöhemmin hän palasi aktiivipalvelukseen Kaukasuksen armeijan esikuntapäälliköksi. Miljutin nimitettiin 1860 apulaissotaministeriksi ja marraskuussa 1861 sotaministeriksi.


title: Dmitri Miljutin

text: Ministerinä Miljutin uudisti kokonaan Venäjän sotilaskoulutuksen ja peruskoulutus saatettiin kaikkien alokkaiden ulottuville. Kadettikoulut kehitettiin korkeakouluiksi ja alemman upseeriston kouluttamiseksi perustettiin junkkarikouluja. Puolan kapinan jälkeen armeijan koko kaksinkertaistettiin. Miljutinin kaudella Venäjän sotilashallintoa hajautettiin jakamalla maa sotilaspiireihin, sotilaiden ruumiilliset rangaistukset kiellettiin ja sotilasoikeudenkäyntien oikeusjärjestystä muutettiin. Merkittävin uudistus oli kuitenkin 1874 käyttöönotettu yleinen asevelvollisuus, joka koski kaikkia 20-vuotiaita miehiä lukuun ottamatta erityissyistä vapautukseen oikeutettuja. Samassa yhteydessä palvelusaika voitiin lyhentää 25:stä kuuteen vuoteen. Lisäksi palvelusajan jälkeen asevelvolliset olivat yhdeksän vuotta reservissä ja sen jälkeen 40-vuotiaiksi saakka nostoväessä, johon kuuluivat myös kaikki aktiivisesta palveluksesta vapautetut. Uudistus oli mullistava, vaikka lukuisten perheellisyyteen liittyneiden poikkeusehtojen seurauksena pääosa ikäluokasta itse asiassa vältti palveluksen. Miljutin olisi halunnut ulottaa järjestelmän sellaisenaan myös Suomen suuriruhtinaskuntaan, mutta lopulta sotaministeriö ja keisari hyväksyivät suomalaisten toivomat merkittävät poikkeukset, joiden myötä Suomi sai oman asevelvollisen sotaväkensä vuonna 1881.


title: Dmitri Miljutin

text: Varsinkin Venäjän menestys Turkin sodassa 1877–1878 osoitti Miljutinin toteuttamien reformien hyödyllisyyden. Hän sai kuitenkin myös paljon vaikutusvaltaisia vihamiehiä, sillä hänen uudistuksensa heikensivät aatelin etuoikeuksia armeijassa. Miljutin vetäytyi eläkkeelle pian tsaari Aleksanteri II:n kuoleman jälkeen toukokuussa 1881. Myöhemmin hänet nimitettiin valtakunnanneuvoston jäseneksi. Kreivin arvon hän oli saanut jo 1878. Vuonna 1898 Miljutin sai vielä sotamarsalkan arvon paljastusjuhlien yhteydessä. Hän oli viimeinen tsaarin ajan Venäjällä marsalkaksi ylennetty.


title: Dmitri Miljutin

text: Dmitri Miljutinin veli oli merkittävä valtiomies Nikolai Miljutin.


title: Aapo Roselius

text: Aapo Roselius (s. 1975) on suomalainen vapaa historiantutkija ja tietokirjailija.


title: Aapo Roselius

text: Roseliuksen tutkimuskohteina on ollut erityisesti Suomen sisällissodan ja 1920- ja 1930-lukujen historia.


title: Aapo Roselius

text: Roselius väitteli tohtoriksi Helsingin yliopistossa vuonna 2011 aiheesta "Kiista, eheys, unohdus – Vapaussodan muistaminen suojeluskunnan ja veteraaniliikkeen toiminnassa 1918–1944".


title: Argentiinan rugby union -maajoukkue

text: Argentiinan rugby union -maajoukkue, lempinimeltään Los Pumas, on Argentiinan kansallinen Rugby union -joukkue. Se pelasi ensimmäisen maaottelunsa vuonna 1910.


title: Argentiinan rugby union -maajoukkue

text: Argentiina on voittanut kertaalleen pronssia maailmanmestaruuskilpailuissa, vuonna 2007. Se on MM-kisojen historian ainoa mitalin voittanut amerikkalainen joukkue. Toukokuussa 2016 Argentiina oli kansainvälisen rugbyliitto World Rugbyn maailmanrankingissa kuudennella sijalla.


title: Argentiinan rugby union -maajoukkue

text: Argentiina on osallistunut The Rugby Championship -kilpailuun vuodesta 2012. Se on sijoittunut kerran kolmanneksi.


title: Argentiinan rugby union -maajoukkue

text: Lähde: the-sports.org


title: Det de Beus

text: Anna Maria Bernadette "Det" de Beus (18. helmikuuta 1958 Utrecht – 21. heinäkuuta 2013 Rijswijk) oli alankomaalainen maahockeypelaaja, olympiavoittaja, maailman- ja Euroopan mestari.


title: Det de Beus

text: De Beus kuului Alankomaiden maajoukkueeseen sen voittaessa olympiakultaa Los Angelesissa 1984 ja olympiapronssia Soulissa 1988. Lisäksi de Beus voitti kolme eri liittojen maailmanmestaruutta ja kaksi Euroopan-mestaruutta.


title: Det de Beus

text: De Beus kuoli 21. heinäkuuta 2013, 55-vuotiaana.


title: Henkilääkäri

text: Henkilääkäri tai hovilääkäri on aiemmin käytetty nimitys kuninkaallisen tai ruhtinaallisen henkilön vakinaisesta ja pääasiallisesta lääkäristä. Nykyään henkilääkärillä voidaan tarkoittaa kenen tahansa merkittävässä asemassa olevan henkilön yksityistä lääkäriä.


title: Henkilääkäri

text: Hallitsijoiden lääkäreille toisinaan annettu arvonimi "arkheiatros" eli arkkiatri tarkoitti ylilääkäriä tai (hallitsijan) henkilääkäriä.


title: Nikolai Miljutin

text: Nikolai Aleksejevitš Miljutin (; 18. kesäkuuta 1818 Moskova – 7. helmikuuta 1872 Moskova) oli venäläinen valtiomies, jolla oli merkittävä rooli vuonna 1861 toteutetussa maaorjien vapauttamisessa sekä Puolan 1860-luvun uudistuksissa.


title: Nikolai Miljutin

text: Miljutin aloitti uransa Venäjän sisäministeriössä vain 17-vuotiaana ja yleni nopeasti. 1840-luvun alussa hänen vastuullaan oli Pietarin, Moskovan ja Odessan paikallishallinnon uudistaminen. Hänestä tuli 1855 sisäministeriksi kohonneen Sergei Lanskoin oikea käsi ja 1859 apulaissisäministeri. Maaorjien vapauttaminen ja paikallisen itsehallinnon luominen Venäjän maaseudulle oli ollut Miljutinin unelmana jo nuoruudesta lähtien. Hänellä oli johtava rooli 3. maaliskuuta 1861 annetun niin sanotun vapautusmanifestin valmistelussa ja muotoilussa. Hän onnistui yhdessä muiden kanssa poistattamaan manifestista eräitä konservatiivisten tahojen vaatimia kyseenalaisia lisäyksiä. Miljutin ja Lanskoi joutuivat molemmat eroamaan viroistaan huhtikuussa 1861, sillä tsaari Aleksanteri II halusi lepytellä maaorjuuden lakkauttamisen vastustajia. Sen jälkeen Miljutin vietti pari vuotta ulkomailla hoitamassa terveyttään.


title: Nikolai Miljutin

text: Miljutin kutsuttiin Puolan kapinan kukistamisen jälkeen syksyllä 1863 tutkimaan Puolassa tarpeellisia uudistuksia yhdessä kansallismielisten Juri Samarinin ja Vladimir Tšerkasskin kanssa. Seuraavana vuonna Miljutin ja Tšerkasski laativat ehdotuksen Puolassa toteuttavista toimenpiteistä, jotka koskivat lähes kaikkia valtiollisen elämän alueita. Uudistusten sivutarkoituksena oli heikentää puolalaista nationalismia ja kansallisuutta. Keskeisimmässä asemassa oli jälleen maareformi: kaikki vuoden 1807 jälkeen nimellisesti vapautetut talonpojat saivat todellisen omistusoikeuden viljelemäänsä maahan ja heidät vapautettiin päivätyövelvollisuudesta. Valtio lunasti maat talonpoikien puolesta vähäistä korvausta vastaan. Tämä tapahtui suurmaanomistajien kustannuksella, jotka Miljutinin mielestä muodostivat puolalaisnationalismin ytimen. Lisäksi roomalaiskatolisen kirkon asemaa heikennettiin ja kaikki sen papit ja munkit erotettiin koululaitoksen palveluksesta. Miljutin nimitettiin Puolan ministerivaltiosihteeriksi, mutta hän joutui jäämään eläkkeelle vuonna 1866 saatuaan halvauskohtauksen.


title: Nikolai Miljutin

text: Nikolai Miljutinin veli oli sotaministeri Dmitri Miljutin.


title: Jerusalem-syndrooma

text: Jerusalem-syndrooma on psykologinen oireyhtymä, josta Jerusalemissa käyvä turisti voi kärsiä. Siihen sairastuvat etupäässä turistit, jotka kokevat kaupunkiin tullessaan uskonnollisia tai mystisiä elämyksiä jopa ilmestyksiä, jotka saattavat toisinaan saada niin voimakkaita ilmaisumuotoja, että tarvitaan psykiatria tai joskus sairaalahoitoa. Jerusalem koetaan raamatullisena kaupunkina, pyhänä, suorastaan taivaallisena paikkana, eikä sitä niinkään nähdä nykyaikaisena urbaanina kaupunkina. Henkilö voi esimerkiksi uskoa kaupungilla kävellessään olevansa Neitsyt Maria, Jeesus tai joku muu Raamatun henkilö.


title: Jerusalem-syndrooma

text: Jerusalemin psykiatrian ylilääkärin Jair Barellin mukaan oireyhtymästä kärsivät ihmiset voidaan jakaa kolmeen ryhmään. Ensimmäiseen ryhmään kuuluvat ne, jotka olisivat jo ennen matkaa tarvinneet psykiatrista hoitoa. Joskus tähän ryhmään kuuluvat kokevat, että heillä on jokin uskonnollinen kutsumus. Eräskin uskoi tehtävänään olevan muslimien pyhien paikkojen hävittäminen. Hän yritti sytyttää palamaan al-Aksa-moskeijan. Tuomioistuin lähetti hänet syyntakeettomana kotimaahansa mielisairaalaan. Toiseen ryhmään kuuluvat ne, joilla on ollut mielenterveysongelmia mutta joita ei kuitenkaan pidetä mielisairaina. Heillä voi olla erikoisia päähänpiinttymiä, mutta usein he ovat mukana jossain ryhmässä, joka pystyy pitämään tällaiset yksilöt maan tasalla. Kolmas ryhmä ovat ihmiset, jotka ovat ennen Jerusalemin matkaa olleet vailla mitään erityisiä sielullisia ongelmia, ja matkalla koettu, kenties aivan psykoottinenkin vaihe häviää heillä kotiin palaamisvaiheessa.


title: Jerusalem-syndrooma

text: Kaksi kolmasosaa Jerusalem-syndromasta kärsivistä on ollut juutalaisia ja yksi kolmasosa kristittyjä.


title: Dromomania

text: Dromomania (kreikan sanasta "dromos" (δρóμος) 'tie, suunta') on harvinainen mielenterveyshäiriö, jossa potilaalla on hallitsematon tarve vaeltaa paikasta toiseen. Historian kenties tunnetuin esimerkki on ranskalaisen, armeijasta kotiutetun "Jean-Albert Dadasin" tapaus. Lähteiden mukaan Dadas vaelsi ainakin Prahaan, Berliiniin, Moskovaan ja Wieniin toteuttaessaan pakkomiellettään. Kun tapaus uutisoitiin sanomalehdissä vuonna 1886, oli seurauksena muutaman vuoden kestänyt mutta itsekseen sammunut dromomaniaepidemia.


title: Jonathan Williams (jalkapalloilija)

text: Jonathan Peter Williams (s. 9. lokakuuta 1993, Pembury, Kent, Englanti) on walesilainen jalkapalloilija, pelipaikaltaan keskikenttäpelaaja. Hän edustaa Englannin Valioliigassa pelaavaa Crystal Palacea, jonka organisaatiossa on pelannut koko uransa ajan.


title: Jonathan Williams (jalkapalloilija)

text: Englannissa syntyneen ja kasvaneen Williamsin isä on kotoisin Walesistä, ja maajoukkuetasolla hän edustaa isänsä kotimaata. A-maajoukkuedebyyttinsä Williams teki maaliskuussa 2013, tullen vaihdosta kentälle MM-karsintaottelussa Skotlantia vastaan.


title: Nicoleta Albu

text: Nicoleta Albu (s. 10. elokuuta 1988 Brăila) on romanialainen soutaja. Hän edustaa seuratasolla Olimpia Bukarestia.


title: Nicoleta Albu

text: Albu voitti vuonna 2005 juniorien maailmanmestaruuden perämiehettömässä kaksikossa ja oli ottamassa hopeaa kahdeksikoista. Hän oli perämiehettömissä kaksikoissa pronssilla juniorien MM-kilpailuissa 2006 sekä aikuisten sarjan Euroopan-mestaruuskisoissa seuraavana vuonna. Albu sai ensimmäiset aikuisten MM-mitalinsa 2009 Poznańissa, jossa hän sai hopeaa niin kahdeksikosta kuin perämiehettömästä kaksikostakin. Hän kului myös seuraavana vuonna maansa pronssia saaneeseen kahdeksikkojoukkueeseen. Albu voitti perämiehettömissä kaksikoissa kultaa EM-kilpailuissa vuosina 2011 ja 2012, ja hän sai molempina vuosina myös pronssia pariaironelikossa. Albu sousi Lontoon olympialaisissa 2012 kahdeksikoissa, joissa Romania sijoittui neljänneksi. Hän oli vuonna 2013 Sevillan EM-kisoissa jälleen maansa kahdeksikkojoukkueessa, joka voitti kultaa.


title: Marjorie Homer-Dixon

text: Marjorie Homer-Dixon (10. elokuuta 1945 Indokiina) on kanadalainen entinen meloja.


title: Marjorie Homer-Dixon

text: Dixon osallistui Méxicon olympialaisissa 1968 500 metrin kajakkiyksiköihin, joissa hän putosi keräilyerissä. Hän oli samassa lajissa välierissä saakka Münchenin kisoissa 1972, joissa Dixon kilpaili myös 500 metrin kajakkikaksikoissa Claudia Huntin kanssa karsiutuen kuitenkin keräilyerissä.


title: Luettelo historiallisista valtioista, joita ei ollut tunnustettu

text: Tämä on luettelo historiallisista valtioista, joita ei ollut tunnustettu tai jotka oli tunnustettu vain osittain. Siihen sisältyvät entiset geopoliittiset kokonaisuudet, jotka pyrkivät tulemaan hyväksytyiksi itsenäisinä valtioina, mutta jotka eivät koskaan saavuttaneet maailmanlaajuista diplomaattista tunnustusta. Luetteloon kuuluvilla ryhmittymillä oli sekä "de facto" -määräysvalta alueisiinsa että tietyn asteinen autonomia, jonka kautta ne pyrkivät itsenäiseksi valtioksi. Lisäksi luettelo sisältää joitain maita, joilla ei kyseistä määräysvaltaa ollut, mutta jotka olivat kuitenkin vähintään yhden virallisesti tunnustetun valtion tunnustamia.


text: Luetteloon kuuluvat alueet määrittyvät siten, että niiden on pitänyt ensin julistautua itsenäisiksi, ja sen jälkeen vielä joko:


title: De mortuis nil nisi bene

text: De mortuis nil nisi bene () on latinakielinen aforismi. Se esiintyy usein myös muodossa "De mortuis nihil nisi bonum". Sanonnasta käytettyjä vapaampia suomennoksia ovat muun muassa "”Kuolleista ei pidä puhua muuta kuin hyvää”" ja "”Kuolleista ei pidä puhua pahaa”".


title: De mortuis nil nisi bene

text: Lauseen on ensimmäisenä kirjannut ylös kreikankielisessä muodossa historioitsija Diogenes Laertios 200-luvulla julkaistussa teoksessaan "Merkittävien filosofien elämät ja opit". Latinankielisenä se yleistyi 1500-luvulla italialaisen munkin Ambrogio Traversarin Diogeneen kirjasta tekemän käännöksen myötä.


title: De mortuis nil nisi bene

text: Aforismista tuli Euroopassa suosittu 1800- ja 1900-lukujen vaihteessa. Lause on yleinen etenkin Keski-Euroopassa kirkkojen yhteydessä olevien ruumishuoneiden seinäkirjoituksena. Suomessa se löytyy ainakin vuonna 1898 valmistuneen Euran kirkon ruumishuoneen ovikirjoituksena.


title: De mortuis nil nisi bene

text: Kirjallisuudessa aforismi esiintyy muun muassa Dorothy L. Sayersin, Kurt Vonnegutin, Arthur C. Clarken, Sigmund Freudin ja Anton Tšehovin tuotannoissa. Suomalaisen heavy metal -yhtye Tarotin vuonna 1986 ilmestyneellä albumilla Spell of Iron on myös kappale nimeltään "De Mortui Nil Nisi Bene".


title: Bulgarialaiset eurokolikot

text: Bulgarialaiset eurokolikot ovat Bulgarialle suunniteltuja eurokolikoita. Bulgaria suunnitteli alun perin ottavansa euron valuutakseen vuonna 2015. Bulgarian pitää kuitenkin ensin liittyä Schengen-alueeseen ja Euroopan vaihtokurssimekanismin (ERM) jäseneksi ja olla jäsenenä vähintään kaksi vuotta. Kesäkuussa 2018 Bulgarian talousministeri Vladislav Goranov ilmoitti Bulgarian suunnittelevan liittyvänsä ERM:n jäseneksi kuun lopussa, jolloin Bulgaria voisi ottaa euron valuutakseen vuonna 2020. Heinäkuussa 2018 Bulgaria hyväksyi suunnitelman liittyä ERM:n jäseneksi heinäkuussa 2019, jolloin Bulgaria voisi ottaa euron valuutakseen vuonna 2021.


title: Bulgarialaiset eurokolikot

text: Eurokolikoissa arvopuoli on kaikissa euromaissa samanlainen, mutta kääntöpuolen jokainen euromaa suunnittelee itse omille kolikoilleen. Kaikissa bulgarialaisissa eurokolikoissa on kansallisella puolella sama aihe. Niihin on kuvattu Madaran ratsastaja, joka on keskiaikainen kiveen hakattu kallioveistos Bulgariassa Madaran kylässä lähellä Šumenin kaupunkia.


title: Luettelo Belgian lentoyhtiöistä

text: Tämä on luettelo lentoyhtiöistä, jotka operoivat tai ovat operoineet Belgiassa.


title: Pascal Behrenbruch

text: Pascal Behrenbruch (s. 19. tammikuuta 1985, Offenbach am Main) on saksalainen yleisurheilun moniottelija.


title: Pascal Behrenbruch

text: Behrenbruch voitti vuonna 2012 Helsingin EM-kilpailuissa kymmenottelun Euroopan mestaruuden. 196-senttisen saksalaisen vahvuudet ovat heittolajeissa.


title: Valentin Lavillenie

text: Valentin Lavillenie (s. 16. heinäkuuta 1991 Barbezieux-Saint-Hilaire) on ranskalainen seiväshyppääjä. Hän voitti pronssia alle 23-vuotiaiden Euroopan-mestaruuskilpailuissa 2013 Tampereella. Hän sijoittui kuudenneksi sisäratojen EM-kilpailuissa Prahassa 2015. Hän jäi Moskovan MM-kilpailujen 2013 loppukilpailussa ilman tulosta. Lontoon MM-kilpailuissa 2013 hän karsiutui loppukilpailusta.


title: Valentin Lavillenie

text: Lavillenien ulkoratojen ennätys on huhtikuussa 2016 hypätty 571 cm ja halliennätys helmikuussa 2015 hypätty 580 cm.


title: Valentin Lavillenie

text: Lavillenien veli, Renaud Lavillenie, on seiväshypyn olympiavoittaja.


title: Närpes Nybro

text: Närpes Nybro on kivinen museosilta Närpiön keskustassa. Silta on kolmiaukkoinen holvisilta ja valmistunut vuonna 1842. Sillan hyötyleveys on 7 metriä ja kokonaispituus 68,2 metriä. Sen vapaat aukot ovat 9,5 metriä leveitä.


title: Närpes Nybro

text: Nybron suunnitelmat laati Suomen koskenperkausjohtokunnan, sittemmin Tie- ja vesikulkulaitosten johtokunnan, C. F. Favorin vuonna 1839. Sillan kivet on saatu Närpiön Bölestä, kivilaji on rapakivigraniittia. Silta on muurattu sementillä, ja sen työn laatu on huoliteltua.


title: Närpes Nybro

text: Närpes Nybro sisältyy Museoviraston inventoimiin valtakunnallisesti merkittäviin rakennettuihin kulttuuriympäristöihin teemakohteessa ”museosillat”.


title: Tuholaiseläimet

text:
Tuholaiseläimet ovat kasveja vahingoittavia eläimiä. Viljaa ja hyötypuutarhan kasveja vioittaessa ne saattavat heikentää tai huonontaa
satoa. Jotkut eläimet vioittavat myös lehtiä ja versoja ja näin ne vahingoittavat myös koristekasveja. Myös metsätalouden puun tuotanto kärsii
ajoittain esimerkiksi mäntypistiäisen toukkien aiheuttamista vioituksista. Monet hyönteislajeista vahingoittavat kasveja toukkina, mutta jotkut hyönteiset vahingoittavat
kasveja myös aikuisina. Myös etanat sekä myyrät ja jotkut muut pienet nisäkkäät aiheuttavat vahinkoa maanviljelylle ja puutarhanhoidolle. Tuholaiseläimiä torjutaan erilaisilla viljelymenetelmillä, joita ovat kasvivuorottelu, maan muokkaus, tasapainoinen
lannoitus, oikea kylvöaika sekä kateharson ja kestävien lajikkeiden käyttö. Niitä torjutaan myös torjunta-aineilla ja niiden luontaisilla vihollisilla.


title: Tuholaiseläimet

text:
Koristekasvilajeja vioittavat muun muassa lehtikirvat ja kempit. Erityisesti kirvojen vioituksia esiintyy seljoissa, orapihlajassa, tuomessa ruusuissa, jasmikkeissa ja humalassa. Toukkina kasveja vahingoittavia hyönteisiä ovat tammikääriäinen, ruusunversopistiäinen ja tuomenkehrääjäkoi.
Ansarijauhiainen vaivaa alppiruusuja ja on yleinen tuholaiseläin myös kasvihuoneessa. Jotkut hyönteiset vioittavat kasveja naaraan muniessa.
Esimerkiksi pusillapistiäisnaaraan muniessa lehti kiertyy rullalle. Muita tuholaishyönteislajeja ovat ruusupistiäinen, äkämäpistiäiset kehrääjäpunkki, ja
ruusuetanainen.


title: Tuholaiseläimet

text: Myyristä kasveja vahingoittavat vesi- ja peltomyyrä. Myös jänikset vahingoittavat talvella puita ja pensaita.


title: Kultarusopyrstö

text: Kultarusopyrstö ("Erythrocercus holochlorus") eli aiemmalta suomenkieliseltä nimeltään kultapikkumonarkki on varpuslintulaji. BirdLife Suomen luokittelussa se on luokiteltu silkkikerttusten heimoon, mutta toisissa lähteissä se on luokiteltu kuuluvaksi monarkkeihin.


title: Kultarusopyrstö

text: Kultarusopyrstöä tavataan Keniassa, Somaliassa ja Tansaniassa. Sen on kuvattu olevan yleinen, ja sen kannankehitys on vakaa. Se on luokiteltu elinvoimaiseksi.


title: Lakkirusopyrstö

text: Lakkirusopyrstö ("Erythrocercus mccallii") eli aiemmalta nimeltään ruskopikkumonarkki on varpuslintulaji. BirdLife Suomen luokittelussa se on luokiteltu silkkikerttusten heimoon, mutta toisissa lähteissä se on luokiteltu kuuluvaksi monarkkeihin.


title: Lakkirusopyrstö

text: Lakkirusopyrstöä tavataan laajalla alueella Afrikan länsi- ja keskiosissa. Se on luokiteltu elinvoimaiseksi.


title: Viherrusopyrstö

text: Viherrusopyrstö ("Erythrocercus livingstonei") eli aiemmalta nimeltään viherpikkumonarkki on varpuslintulaji. BirdLife Suomen luokittelussa se on luokiteltu silkkikerttusten heimoon, mutta toisissa lähteissä se on luokiteltu kuuluvaksi monarkkeihin.


title: Viherrusopyrstö

text: Viherrusopyrstöä tavataan Malawissa, Mosambikissa, Tansaniassa, Sambiassa ja Zimbabwessa. Sen kannankehitys on vakaa, ja se on luokiteltu elinvoimaiseksi.


title: Barakat Al-Harthi

text: Barakat Mubarak Al-Harthi (s. 15. kesäkuuta 1988 Ibra) on omanilainen pikajuoksija.


title: Barakat Al-Harthi

text: Al-Harthi kärähti vuonna 2012 kiellettyjen aineiden käytöstä, ja sai kuuden kuukauden kilpailukiellon.


title: Barakat Al-Harthi

text: Kielto päättyi ajoissa joten hän pääsi osallistumaan vuoden 2012 olympialaisiin.


title: Aladdin (suklaa)

text: Aladdin on suklaakonvehtirasia, jota valmistaa Kraft Foods Upplands Väsbyssä. Ruotsalainen Marabou toi sen markkinoille vuonna 1939.


title: Aladdin (suklaa)

text: Aladdinin suklaarasioita oli alun perin saatavilla kolmea eri kokoa. Sittemmin se on ollut suosituin suklaarasia Ruotsin markkinoilla, varsinkin joulumarkkinoiden aikana. Aladdinia myydään maassa vuosittain noin 2,5 miljoonaa rasiaa. Aladdinista on kehitetty myös "Paradis"-niminen suklaakonvehtirasia, joka tuli markkinoille vuonna 1957. Molempia markkinoidaan myös Suomessa. Suklaarasian nimi "Aladdin" tulee Tuhannen ja yhden yön tarinoista. Nykyään Aladdinia myydään punavalkoisissa ja Paradisia sinikeltaisissa rasioissa, jota myytiin myös sinivalkoisena vuosina 1971-1977.


title: Aladdin (suklaa)

text: Syyskuussa 2014 Marabou ilmoitti poistavansa rasiasta hasselpähkinäkonvehdin ja korvaavansa sen vadelmalakritsalla.Erot nykyisen Paradisin ja Aladdinin valikoimien välillä.


title: Paradis

text: Paradis on ranskalainen elektronisen musiikin duo, joka koostuu Simon Ménysta ja Pierre Rousseausta. Duo on allekirjoittanut levytyssopimuksen Universal Musicin omistamalle levy-yhtiölle Maison Barclaylle. He nousivat kuuluisuuteen julkaistessaan ensimmäisen 12″-singlensä ”Parfait Tirage” levy-yhtiöllä Beats in Space. Paradis on esiintynyt Ranskan DJ-tapahtumissa esiintyen Nuits Sonores ja Rex Club -yökerhoilla.


title: Ludvig III

text: Ludvig III -nimisiä hallitsijoita ovat olleet:


title: Sapelileuat

text: Sapelileuat (Evermannellidae) on auloppikaloihin kuuluva heimo. Heimon lajeja tavataan syvistä vesistä kaikista trooppisista ja subtrooppisista valtameristä.


title: Sapelileuat

text: Sapelileukojen heimoon kuuluu 3 sukua ja 7 lajia. Kooltaan heimon lajit ovat pienehköjä ja kasvavat suurimmillaan noin 13–19 cm:n mittaisiksi. Ruumiinrakenteeltaan sapelileuat ovat pitkänoamisia kaloja. Tyypillisiä piirteitä ovat usein teleskooppimaiset silmät, suuri, silmän taakse ulottuva suu ja kookkaat terävät hampaat, lyhyehkö selkäevä, rasvaevä, voimakkaasti haarautunut pyrstöevä ja pitkä peräevä. Heimon lajeilla ei ole uimarakkoa. Sapelileukalajeilla ei ole suomuja ja väriltään kalat ovat harmaita, ruskeita tai tummanruskeita. Heimon kalat ovat hermafrodiitteja.


title: Sapelileuat

text: Sapelileukalajeja tavataan Atlantista, Intian valtamerestä ja Tyynestämerestä. Ne elävät trooppisilla ja subtrooppisilla alueilla tyypillisesti noin 400–1 000 metrin syvyydessä. Öisin ne voivat tulla lähemmäs pintaa saalistamaan. Sapelileukojen ravintoa ovat kalat ja kalmarit.


title: Bumpy Ride

text: Bumpy Ride on kappale ruotsalais-kinshasankongolaiselta R&B-laulaja-lauluntekijä Mohombilta. Se julkaistiin 24. elokuuta 2010 hänen debyyttialbuminsa, MoveMeantin ensimmäisenä singlenä. Kappaleen ovat sanoittaneet RedOne, Bilal ”The Chef” Hajji, AJ Junior, Moe Faisal ja Mohombi, sekä tuotti RedOne. Se on ensimmäinen julkaisu RedOnen omistamalta 2101 Records levy-yhtiöltä. Kappaleesta tuli ykköshitti Hollannissa, sekä pääsi kymmenen parhaan joukkoon Belgiassa, Tšekissä, Tanskassa, Suomessa, Ranskassa, Norjassa, Puolassa, Slovakiassa ja Ruotsissa.


title: Bumpy Ride

text:
US digital download
German digital download
French digital download


title: Aleksandr Jagubkin

text: Aleksandr Gennadjevitš Jagubkin (, , 25. huhtikuuta 1961 Donetsk, Ukrainan SNT – 7. elokuuta 2013) oli Neuvostoliittoa urheilu-urallaan edustanut nyrkkeilijä, maailman- ja euroopanmestari.


title: Aleksandr Jagubkin

text: Jagubkin voitti sarjan 91 kg maailmanmestaruuden Münchenissä 1982. Euroopan-mestaruuskilpailuista hän voitti kolme kultamitalia ja yhden hopean. Los Angelesin kesäolympialaiset 1984 jäivät Jagubkinilta väliin Neuvostoliiton ja muiden itäblokin maiden boikotin vuoksi.


title: Aleksandr Jagubkin

text: Jagubkin kuoli 7. elokuuta 2013, 52-vuotiaana.


title: Mihail Dudaš

text: Mihail Dudaš (, s. 1. marraskuuta 1989 Novi Sad) on serbialainen kymmenottelija.


title: Mihail Dudaš

text: Dudaš sijoittui 15:nneksi Hengelon alle 20-vuotiaiden EM-kilpailuissa 2007. Seuraavana vuonna hän sai pronssia saman ikäluokan MM-kilpailuissa Bydgoszczissa pistein 7663. Hän sijoittui kolmanneksi myös Kaunasin alle 23-vuotiaiden EM-kilpailuissa 2009 pistemäärällä 7855. Barcelonan EM-kilpailuissa 2010 hän keskeytti.


title: Mihail Dudaš

text: Dudaš sai 2011 pronssia Ostravan alle 23-vuotiaiden EM-kilpailuissa Serbian ennätyspisteillä 8117 ja sijoittui kuudenneksi Daegun MM-kilpailuissa, jossa paransi maansa ennätykseen tulokseen 8256 pistettä. Seuraavana vuonna hän sijoittui neljänneksi Helsingin EM-kilpailuissa, mutta keskeytti Lontoon olympialaisissa.


title: Mihail Dudaš

text: Dudaš saavutti sisäratojen EM-kilpailuissa Göteborgissa 2013 pronssia seitsenottelussa Serbian ennätyspistein 6099. Saman vuoden Moskovan MM-kilpailuissa hän oli kymmenottelussa 14:s maansa ennätyksellä 8275. Hän sai pronssia Amsterdamin EM-kilpailuissa 2016 pistein 8153. Hän keskeytti kymmenottelun Rio de Janeiron olympialaisissa 2016. Belgradin EM-hallikilpailuissa 2017 hän sijoittui seitsenottelussa 14:nneksi. Lontoon MM-kilpailuissa 2017 hän keskeytti.


title: Mihail Dudaš

text: Lähteet: Tilastopaja, IAAF


title: Mihail Dudaš

text: NR = maan ennätys


title: Ala-Rievelin kalliomaalaus

text: Ala-Rievelin eli Lusin kalliomaalaus sijaitsee Ala-Räävelin rannalla Lusin kylässä Heinolassa, entisessä Heinolan maalaiskunnassa, Päijät-Hämeessä. Kalliomaalaus sisältää venekuvioita ja sen löysi Timo Miettinen vuonna 1977.


title: Ala-Rievelin kalliomaalaus

text: Kalliomaalaus sijaitsee kalliossa Ala-Rievelin luoteisrannalla noin 200 metriä Haukkasaaresta lounaaseen. Rinne nousee jyrkästi järven rannasta kohdaten kalliojyrkänteen ylempänä mäessä. Pystykallio on rikkonainen ja jättää maalauksille suojaisia kohtia kalliokulmauksien ja -lippojen alta. Kallio aukeaa itäkaakkoon. Kohde on niin sanotun Mäntyharjun reitin varrella.


title: Ala-Rievelin kalliomaalaus

text: Maalausalue, joka on 4 metriä leveä ja 2 metriä korkea, jakaantuu pääryhmään ja pienempään kuvioryhmään. Alimmat väriläiskät ovat puoli metriä maanpinnasta ja noin 4,5 metriä järvenpinnasta. Pääryhmä sijaitsee kalliohalkeaman alapuolella suojaavan lipan lata ja erottuu kauaksi punaväriläiskän takia. Läiskässä on käytetty punaväriä runsaasti ja se on puuroutunut melko tasaiseksi. Läiskän vasemmasta reunasta voi tunnistaa ihmishahmon piirteet. Ihmisen kädet ovat sivuille ylös kohotettuina. Myös kaksi venekuviota, jolla on kaarevat veneenpohjat, on maalattu allekkain.


title: Ala-Rievelin kalliomaalaus

text: Alapuolelta oikealta erottuu venekuvioita, jotka on maalattu allekkaiseksi sarjaksi. Venekuvioiden lukumäärän voi arvioida: kalliokolossa vaikuttaa olevan neljä venettä ja näiden yläpuolella vaikuttaa olevan jäänteitä neljästä kuviosta, ehkä myös venekuvioista.


title: Ala-Rievelin kalliomaalaus

text: Pääryhmästä oikealle sijaitsee kuvioiden katkelmia, jotka ovat haalistuneet ja kuluneet tunnistamattomiksi.


title: Jack Clement

text: Jack Henderson Clement (5. huhtikuuta 1931 Whitehaven, Tennessee, Yhdysvallat – 8. elokuuta 2013 Nashville, Tennessee) oli yhdysvaltalainen country-laulaja, lauluntekijä ja musiikkituottaja.


title: Jack Clement

text: Jack Henderson Clement syntyi Tennesseen Whitehavenissa lähellä Memphisiä. Teini-iässä hän listautui Yhdysvaltain merijalkaväkeen. Palveltuaan merijalkaväessä neljä vuotta, hän kiersi jonkin aikaa bluegrass-yhtyeen kanssa, kunnes palasi Memphisiin vuonna 1954. Henderson omaksui "Cowboy"-lempinimensä soittaessaan steel-kitaraa opiskeluaikoinaan Memphis State Universityssa.


title: Jack Clement

text: Clement aloitti Sun Records -levy-yhtiössä miksaajana muun muassa Roy Orbisonin, Carl Perkinsin, Johnny Cashin, Charlie Richin ja Jerry Lee Lewisin varhaisissa levytyssessioissa. Hän äänitti Roy Orbisonin ja Jerry Lee Lewisin ensilevytykset. Sun Recordsilla työskennellessään Clement kirjoitti kaksi Johnny Cashin tunnetuimmaksi tulleista lauluista, "Ballad of a Teenage Queen" ja "Guess Things Happen That Way".


title: Jack Clement

text: Sam Phillipsin annettua Clementille potkut, hän muutti vuonna 1959 Nashvilleen työskennelläkseen Chet Atkinsin kanssa. Piakkoin hän muutti edelleen Beaumontiin, Texasiin, missä hän tapasi George Jonesin ja suostutteli Jonesin esittämään laulun "She Thinks I Still Care", josta tuli eräs Jonesin tunnetuimpia hittejä. Palattuaan Nashvilleen vuonna 1965, Clement rahoitti tuolloin vielä tuntemattoman Charley Priden demolevyn ja suostutteli Chet Atkinsin palkkaamaan Priden RCA-yhtiön listoille. Clement kirjoitti Priden kaksi ensimmäistä hittiä, "Just Between You and Me" ja "I Know One", sekä tuotti Priden 13 ensimmäistä pitkäsoittolevyä RCA-levymerkille.


title: Jack Clement

text: Clement käynnisti Don Williamsin soolouran oman JMI-levymerkkinsä kautta. Tästä projektista käynnistyi myös Allen Reynoldsin merkittävä levytuottajaura. Clementin levymerkki julkaisi myös ensimmäisenä Townes Van Zandtin levyjä ja Bob McDill kirjoitti lauluja Clementin yhtiölle. 1970-luvulla Clement tuotti muun muassa Waylon Jenningsin levyn Dreaming my Dreams, jota pidetään eräänä vuosikymmenen "Outlaw"-countryn hienoimmista. Clementin oma levy, "All I Want to Do in Life" julkaistiin vuonna 1978.


title: Jack Clement

text: Countrymusiikin ohella Clement tuotti kolme Memphisissä levytettyä raitaa (esim. "When Love Comes to Town" ja "Angel of Harlem") U2:n "Rattle and Hum" -levylle. Hän tuotti myös levyllisen Louis Armstrongin musiikkia. Tuottajauransa ohella Clement on perustanut neljä merkittävää musiikkistudiota Nashvilleen, tuottanut kauhuelokuvan. Hän tuotti myös Don Williamsin musiikkivideon vuonna 1972, mikä oli tuohon aikaan – yhdeksän vuotta ennen MTV:n syntyä – varsin poikkeuksellista.


title: Jack Clement

text: Clementin urasta kertova dokumenttielokuva "Shakespeare Was a Big George Jones Fan: Cowboy Jack Clement's Home Movies" julkaistiin 2005. Elokuvassa käydään lävitse Clementin uraa ja haastatellaan muun muassa U2:n Bonoa, Johnny Cashia, Waylon Jenningsia ja Dolly Partonia. Hänet valittiin Country-musiikin Hall of Fame:en vuonna 2013. Jack Clement kuoli maksasyöpään kotonaan Nashvillessa 8. elokuuta 2013.


title: Gordon Thomas

text: Gordon W. "Tiny" Thomas (18. elokuuta 1921 Shipley, West Yorkshire – 10. huhtikuuta 2013 Peterborough) oli brittiläinen maantiepyöräilijä ja olympiamitalisti.


title: Gordon Thomas

text: Thomas kuului Ison-Britannian kolmihenkiseen, maantieajon joukkuekilpailun olympiahopeaa Lontoossa 1948 voittaneeseen joukkueeseen. Yksilökilpailussa hän sijoittui kahdeksanneksi. Toisessa maailmansodassa Thomas palveli tykistössä Pohjois-Afrikan ja Italian taistelukentillä.


title: Gordon Thomas

text: Thomas kuoli Peterboroughissa 10. huhtikuuta 2013, 91-vuotiaana.


title: HMS Caledonia (1808)

text: HMS Caledonia oli Britannian Kuninkaallisen laivaston vuonna 1808 vesillelaskettu Caledonia-luokan 120-tykkinen ensimmäisen luokan linjalaiva. Se oli suurennettu versio "HMS Hiberniasta", jota pidettiin aikansa onnistuneimpana kolmikantisena aluksena.


title: HMS Caledonia (1808)

text: Alus tilattiin 6. marraskuuta 1794 Plymouthin laivastontelakalta. Aluksen piti olla 100-tykkinen, mutta jo ennen rakennustöiden aloittamista Sir William Rule muutti 1795 aluksen 120-tykkiseksi. Alukselle varattiin nimi "HMS Caledonia" 19. tammikuuta 1796. Sen köli laskettiin tammikuussa 1805 ja alus laskettiin vesille 25. kesäkuuta 1808. Alus valmistui vielä samana vuonna 23. syyskuuta, jolloin sen rakentamiskustannukset olivat 96381 ja varustamiskustannukset 6711 puntaa.


title: HMS Caledonia (1808)

text: Aluksen, josta tuli esikuva seuranneille kolmikantisille, piirustuksia muokattiin rakennustöiden aikana, jotta rakenteellinen vahvuus ja merikelpoisuus saataisiin mahdollisimman hyviksi. Kylkien nostolla yhdellä 30 sentillä saatiin aluksen tykit käyttöön kovemmassakin merenkäynnissä.


title: HMS Caledonia (1808)

text: Alus otettiin palvelukseen elokuussa 1808 ensimmäisenä päällikkönään William Bedford. Se oli amiraali James Gambierin lippulaivana helmikuusta huhtikuuhun 1809, ja alus osallistui huhtikuussa Basque Roadsin taisteluun. Myöhemmin samana vuonna alus oli kommodori Harry Nealen lippulaivana ja seuraavana vuonna kontra-amiraali Francis Pickmoren. Alus lähti helmikuussa 1810 Välimerelle Cadiziin.


title: Lorenzo Buffon

text: Lorenzo Buffon (s. 19. joulukuuta 1929 Majano, Italia) on jalkapallomaalivahti, joka pelasi Italian Serie A:ta AC Milanin Genoan, Inter Milanin sekä Fiorentinan joukkueissa. Hänellä on neljä maansa mestaruutta AC:n riveissä ja yksi Interissä. Italian jalkapallomaajoukkueen kokoonpanossa hän esiintyi 15 kertaa vuosina 1958–1962.


title: Philippe Gaumont

text: Philippe ”La Gaume” Gaumont (22. helmikuuta 1973 Amiens – 17. toukokuuta 2013 Arras) oli ranskalainen maantie- ja ratapyöräilijä sekä olympiamitalisti.


title: Philippe Gaumont

text: Gaumont kuului Ranskan nelihenkiseen, joukkueaika-ajon olympiapronssia Barcelonassa 1992 voittaneeseen joukkueeseen. Hän saavutti myös joukkuetakaa-ajon MM-pronssia vuonna 2000. Sydneyn kesäolympialaisissa 2000 hän oli takaa-ajossa viides. Vuonna 1997 hän voitti Gent–Wevelgem-kilpailun. Gaumont kertoi avoimesti käyttäneensä useasti dopingia kilpaurallaan ja muun muassa kirjoitti aiheesta kirjan. Hän kertoi myös tavoista, jolla dopinginkäyttöä pyrittiin salaamaan.


title: Philippe Gaumont

text: Huhtikuussa 2013 Gaumont sai sydäninfarktin ja vajosi koomaan. 13. toukokuuta hänen uutisoitiin kuolleen, mutta erään ranskalaislehden mukaan hän oli tuolloin aivokuollut ja keinotekoisessa koomassa pidetty. Gaumontin uutisoitiin kuolleen 17. toukokuuta 2013. Hän oli kuollessaan 40-vuotias.


title: Pietarinsuomalaiset

text: Pietarinsuomalaiset ovat Pietarin kaupunkiin muuttaneita ja siellä asuvia suomalaisia. Suomalaisia oli mukana jo kaupungin perustamisvaiheessa 1700-luvun alussa. 1900-luvun alussa Pietarissa oli kaupungeista jo maailman toiseksi eniten suomalaisia. Vain Helsinki oli tässä suhteessa suurempi.


title: Pietarinsuomalaiset

text: Ennen Pietarin perustamista alueella sijaitsi suomalainen Nevanlinnan kauppapaikka, joka sai kaupunkioikeudet vuonna 1642. Nevanlinnassa asui inkeriläisiä ja ortodoksisia inkerikkoja. Kun myöhemmin Pietarin kaupunki perustettiin, sen luterilaiset perustivat ruotsalais-suomalais-virolaisen seurakunnan, jossa oli 1730-luvulla 1 500 jäsentä. Amiraliteetin ja Kesäpalatsin välissä oli niin sanotut Suomen saaret, josta keisarinna Anna oli lahjoittanut 1734 laajan tontin tälle luterilaiselle seurakunnalle. Sinne rakennettu kirkko sai hallitsijan mukaan nimen Pyhän Annan kirkko.


title: Pietarinsuomalaiset

text: 1700-luvulla Pietarin suomalaisväestö muodostui enimmäkseen Venäjän alamaisista, joko inkeriläisistä tai Vanhan Suomen asukkaista, jotka olivat tulleet työn perässä Pietariin. Vuonna 1803 suomalaiset rakensivat vanhan rukoushuoneen tilalle Pyhän Marian kirkon, ja Pyhän Annan kirkko jäi ruotsalaiselle seurakunnalle. Kun koko Suomi liitettiin 1800-luvun alussa Venäjän keisarikuntaan, Itä-Suomesta muutti paljon väkeä pääkaupunkiin. Saimaan kanavan avaaminen 1856 ja rautatien valmistuminen Helsingistä Viipurin kautta Pietariin 1870 helpottivat liikkumista ja muuttamista Venäjälle. Radan pääteasemaksi valmistui 1870 niin sanottu Suomen asema, jonka arkkitehtina toimi P. S. Kupinski. Asema muistuttaa nimensäkin kautta Suomen läheisyydestä.


title: Pietarinsuomalaiset

text: Vuonna 1897 suomalaisessa seurakunnassa oli 24 000 jäsentä ja ruotsalaisen seurakunnan 6 400 jäsenestä oli suomalaisia huomattava enemmistö, vaikkakaan kaikki suomalaiset eivät liittyneet niiden jäseniksi (vaan pystyivät kotiseurakuntansa yhteydessä Pietarissa asumisesta huomimatta). Seurakuntien vastuulla oli ylläpitää suomenkielisiä kouluja, joita oli toistakymmentä. Uno Cygnaeus oli jonkin aikaa Pietarissa kirkkokoulun johtajana.


title: Pietarinsuomalaiset

text: Käsityöläiset olivat suomalaismiesten suurin ammattiryhmä, mutta he eivät yleensä jääneet pysyvästi Pietariin. Käsityöläisiä asui esimerkiksi Lesnoissa. Vuonna 1840 Pietarissa oli selvästi enemmän suomalaisia käsityöläisiä kuin koko Suomessa. Teollisuustyöläisten ja rautatieläisten osuus kasvoi 1800-luvun loppupuolella. Koko elämänsä kaupungissa eläneiden suomalaisten joukossa oli nuohoojia, kultaseppiä, taiteilijoita, upseereita, aatelisia ja rautatieläisiä. Naiset päätyivät yleensä palvelijattariksi, keittäjättäriksi, sisäköiksi tai piioiksi. Palvelustytöt ovat ainoa suomalainen ammattiryhmä, joka on professori Max Engmanin mukaan löytänyt tiensä Venäjän klassiseen kaunokirjallisuuteen.Suomalaisten asutus oli myös keskittynyttä ja jo 1700-luvulla syntyi kaksi "suomalaiskaupunginosaa" eli kivenhakkaajien Ketunnenä ja rakennustyöläisten Kolomäki. Näistä Kolomäki edelleen on kartoissa ja kielenkäytössä suomenkielisellä nimellään Udelnajan metroaseman lähellä.


title: Pietarinsuomalaiset

text:
Lokakuun vallankumouksen jälkeen pääosa Venäjällä olleista suomalaisista lähti maasta. Suomen ja Venäjän välillä vallinneen sotatilan aikana rajan ylittäminen oli vaikeaa, mutta Tarton rauhansopimus takasi periaatteessa kaikille halukkaille mahdollisuuden siirtyä Suomeen ja vuonna 1921 suomalainen evakuointivaltuuskunta kävi Pietarissa noutamassa lähtijöitä. Venäjältä poistui vuosina 1918–1924 arviolta noin 20 000 Suomen kansalaista; tilalle tuli Suomen sisällissodan jälkeen noin 10 000 punapakolaista, mutta näistäkin yli puolet palasi pian takaisin. Vuoden 1926 väestönlaskennan mukaan Leningradin kaupungissa eli entisessä Pietarissa asui 3 940 suomalaista ja 2 813 inkeriläistä. Suomen kansalaisia näistä oli kuitenkin vain 1 014, mikä oli enää murto-osa vallankumousta edeltäneestä määrästä.
Myös suomalaisten seurakunnat köyhtyivät. Keväällä 1918 kaikki papit siirtyivät pakolaisina Suomeen. Seurakuntaelämää pystyttiin Leningradissa jatkamaan vuoteen 1938 Inkerin kirkon ja sen johtajan S. F. J. Laurikkalan voimin.


title: Pietarinsuomalaiset

text: Stalinin vainot ja toinen maailmansota vähensivät Neuvostoliiton suomalaisväestön lähes olemattomiin. Inkeriläisten sallittiin palata kotiseudulleen 1950-luvun puolivälistä alkaen. Suomi avasi pääkonsulinviraston Leningradissa 1967. Vuonna 1989 inkeriläisiä asui Leningradin alueella noin 16 000. 1970-luvulta alkaen suomalaisten Leningradin-matkat yleistyivät venäläisen matkatoimisto Inturistin matkatarjonnan laajennuttua.


title: Fredrik Kaarle (Preussin prinssi)

text: Fredrik Kaarle (; 20. maaliskuuta 1828 Berliini – 15. kesäkuuta 1885 Klein Glienicke) oli preussilainen prinssi ja sotamarsalkka, joka toimi keskeisenä komentajana Saksan yhdistymiseen johtaneissa sodissa.


title: Fredrik Kaarle (Preussin prinssi)

text: Fredrik Kaarlen vanhemmat olivat prinssi Kaarle, kuningas Vilhelm I:n veli sekä Saksi-Weimarin Maria. Hän sai lapsesta alkaen sotilaallisen koulutuksen ja osallistui kenraali Friedrich von Wrangelin päämajassa ensimmäiseen Tanskan–Preussin sotaan vuonna 1848 sekä Badenin sotaretkeen vuonna 1849. Fredrik Kaarle ylennettiin 1852 everstiksi, 1854 kenraalimajuriksi ja 1861 ratsuväenkenraaliksi, ja hän toimi vuodesta 1860 kolmannen armeijakunnan komentajana. Hän julkaisi samana vuonna myös huomiota herättäneen sotatieteellisen teoksen "Eine militärische denkschrift von P. F. C.". Vuonna 1864 käydyssä toisessa Tanskan–Preussin sodassa prinssi toimi ensin armeijakunnan ja toukokuusta 1864 alkaen koko sotaretken komentajana. Kaksi vuotta myöhemmin käydyssä Preussin–Itävallan sodassa hän komensi ensimmäistä armeijaa, joka yhdessä Elben armeijan ja toisen armeijan kanssa saavutti voiton ratkaisevassa Königgrätzin taistelussa 3. heinäkuuta 1866.


title: Fredrik Kaarle (Preussin prinssi)

text: Ranskan–Saksan sodassa 1870–1871 Fredrik Kaarle oli toisen armeijan komentajana. Elokuussa 1870 käydyissä taisteluissa hän pakotti ranskalaisen F. A. Bazainen armeijan perääntymään Metziin ja jäi sen jälkeen piirittämään kaupunkia, kunnes Bazaine antautui 27. lokakuuta. Voittoa seuranneena päivänä Fredrik Kaarle ylennettiin sotamarsalkaksi. Sen jälkeen hän valtasi Orléansin ja löi kenraali Antoine Chanzyn komentaman Loiren-armeijan joulukuun alussa sekä Chanzyn loput joukot Le Mansin luona kuukautta myöhemmin. Fredrik Kaarle joutui kuitenkin muun sodanjohdon kritiikin kohteeksi, sillä hänen johtamansa operaatiot olivat voitokkuudestaan huolimatta myös vaatineet runsaat tappiot. Hänellä oli erimielisyyksiä varsinkin yleisesikunnan päällikkö Helmuth von Moltken ja ensimmäisen armeijan komentaja Karl Friedrich von Steinmetzin kanssa.


title: Fredrik Kaarle (Preussin prinssi)

text: Fredrik Kaarle oli vuodesta 1854 naimisissa Anhaltin prinsessa Maria Annan kanssa.


title: Kantatie 60

text: Kantatie 60 on eri aikoina tarkoittanut seuraavia teitä:Nykyisin tienumero 60 ei ole käytössä.


title: Väinö Vindician Hirvinen

text: Väinö Vindician Hirvinen (28. lokakuuta 1869 Rauma – 25. lokakuuta 1932 Helsinki) oli suomalainen juristi ja senaattori.


title: Väinö Vindician Hirvinen

text: Hirvisen vanhemmat olivat kirkkoherra, lääninrovasti Salomon Hirvinen ja Mathilda Karolina Fransman. Hän oli naimisissa vuodesta 1899 Edla Skogin kanssa. Hirvinen pääsi ylioppilaaksi 1888 Vaasan lyseosta ja opiskeli Helsingin yliopistossa. Yleisen oikeustutkinnon hän suoritti 1892 ja sai varatuomarin arvon 1895. Helsingin lääninvankilan johtajana Hirvinen toimi 1896-1897 ja sitten lyhyitä aikoja virkamiehenä eri puolella maata, kuten Vaasan lääninhallituksen lääninnotaarina, Turun hovioikeuden notaarina ja apujäsenenä, Hämeen lääninhallituksen lääninsihteerinä ja Maanmittaushallituksen sihteerinä. Senaatin oikeusosaston esittelijäsihteeri hän oli 1911–1917 ja senaattori ja oikeusosaston jäsen 1917–1918. Vuodesta 1918 alkaen Hirvinen oli korkeimman oikeuden jäsen ja oikeusneuvos..


title: Karl Friedrich von Steinmetz

text: Karl Friedrich Steinmetz (27. joulukuuta 1796 Eisenach – 4. elokuuta 1877 Bad Landeck) oli preussilainen sotapäällikkö.


title: Karl Friedrich von Steinmetz

text: Steinmetz valmistui upseeriksi vuonna 1813 ja osallistui Napoleonin sotiin 1813–1815. Tanskaa vastaan käydyn sodan aikana 1848 hän komensi jalkaväkirykmenttiä ja sai 1854 ylennyksen kenraalimajuriksi sekä nimityksen Magdeburgin komendantiksi. Vuonna 1864 hänet ylennettiin kenraaliksi. Preussin–Itävallan sodassa 1866 hän oli viidennen armeijakunnan komentaja ja voitti itävaltalaiset Nachodin, Skalitzin ja Schweinschädelin taisteluissa 27.–29. kesäkuuta. Ranskan–Saksan sodassa 1870 Steinmetz komensi ensimmäistä armeijaa, joka osallistui Spicherenin, Colombey-Nouillyn ja Gravelotten taisteluihin sekä Metzin saartamiseen. Hän kuitenkin ajautui erimielisyyksiin sodanjohdon kanssa ja joutui eroamaan jo syyskuussa 1870, minkä jälkeen hänet nimitettiin Posenin ja Sleesian kenraalikuvernööriksi. Hän jätti tämänkin tehtävän seuraavana vuonna ja sai samassa yhteydessä sotamarsalkan arvon.


title: George Duke

text: George Duke oli yhdysvaltalainen muusikko, joka tunnettiin uraauurtavana jazz- ja rock-musiikin tyylejä yhdistelevänä musiikintekijänä ja kosketinsoittajana. Hän oli myös laulaja, musiikkituottaja ja pedagogi. Duken tyylilajeja olivat fuusiojazzin lisäksi useat populaarimusiikin eri alueet. Duke työskenteli yhteistyössä useiden kansainvälisesti tunnettujen solistien kanssa sovittajana, orkesterinjohtajana, lauluntekijänä ja levytuottajana. Duke levytti yli kolmekymmentä sooloalbumia ja teki lukuisia levytyksiä yhteistyökumppaniensa, erityisesti Frank Zappan, kanssa. Jazzhistorioitsija Joachim-Ernst Berendt mainitsi 1980-luvun alussa Duken yhtenä tärkeimmistä fuusiojazzpianisteista.


title: George Duke

text: George Duke syntyi 12. tammikuuta 1946 San Rafaelissa, Kaliforniassa. Hän aloitti pianonsoiton 7-vuotiaana. Lukioaikoinaan hän soitti koulunsa jazz-yhtyeissä ja hän on kertonut myös nuorena kuulemansa kirkkomusiikin vaikuttaneen paljon omaan funk-tyyliinsä. Yliopistoaikoinaan Duke soitti San Franciscon Half Note -ravintolan yhtyeessä yhdessä Al Jarreaun kanssa ja säesti säännöllisesti jazzin suuria nimiä. Hän valmistui musiikin kandidaatiksi San Franciscon musiikkikonservatoriosta vuonna 1967 ja suoritti maisteritutkinnon vuonna 1970 San Francisco State Universityssa.


title: George Duke

text:
Duken pitkä ura ulottuu viidelle vuosikymmenelle, jonka aikana hän työskenteli yhteistyössä lukuisten kuuluisten muusikkojen, kuten Frank Zappan, Miles Davisin, Barry Manilowin, Dizzy Gillespien, Al Jarreaun, Don Ellisin, Cannonball Adderleyn, Nancy Wilsonin ja Joe Williamsin, kanssa. Muun muassa Zappa, Adderley ja Quincy Jones olivat läsnä vuonna 1969, jolloin Duke esiintyi yhdessä viulisti Jean Luc Pontyn kanssa Sunset Stripillä sijaitsevassa Thee Experiencessa. Konserttia pidetään eräänä Yhdysvaltojen länsirannikon fuusiojazzin merkkitapauksena, minkä jälkeen Zappa värväsi Duken Mothers of Invention -yhtyeeseensä vuodeksi 1970. Duke kirjoitti musiikkia yhdessä Zappan kanssa, ja tutustui tämän vaikutuksesta rockiin, proto-funkiin sekä eurooppalaiseen avant-garde -musiikkiin. Zappa opasti Dukea myös musiikkituottajan tehtäviin ja elektronisen musiikin potentiaaliin.
Duke aloitti soolouralla 1975 ja levytti yli kolmekymmentä sooloalbumia. Varhaisista albumeista monia, kuten "Faces in Reflection" ja "Liberated Fantasies", pidetään jazzin ja jazz-funkin klassikkoina. Jazz-kriitikot eivät tosin aluksi katsoneet suopeasti Duken kokeiluja funk-, disco- ja soul-musiikkityylien yhdistämiseksi jazziin eikä hänen esiintymistään useita eri musiikkityylejä edustavien artistien kanssa. Cannonball Adderley esitteli Duken jazz-rock-basisti Stanley Clarkelle, jonka kanssa hän muodosti kokoonpanon the Clarke/Duke Project. Kokoonpanolla oli Top 20 -hitti "Sweet Baby" 1980-luvun alkupuolella.


title: George Duke

text: Tuottajana Duken yhteistyökumppaneita jazz- ja pop-musiikkiartisteista olivat muun muassa Pointer Sisters, Gladys Knight, Smokey Robinson ja Melissa Manchester. Hän voitti Grammy-palkinnon tuottajana vuonna 2000 Dianne Reevesin levystä "In the Moment – Live in Concert", joka valittiin myös vuoden jazz-albumiksi.


title: George Duke

text: George Duke oli naimisissa. Hänen Corine-vaimonsa kuoli syöpään vuotta ennen Georgea. Pariskunnalla oli kaksi poikaa. George Duke kuoli leukemiaan hoitopaikassaan Los Angelesissa 5. elokuuta 2013.


title: Pyhittäjä Serafim Sarovilaisen kirkko

text: Pyhittäjä Serafim Sarovilaisen kirkko () on Sastamalassa Stormin Laukulan kylässä sijaitseva ortodoksinen kirkko. Kirkko kuuluu Moskovan patriarkaatin alaisuuteen. Kirkossa pidettävät jumalanpalvelukset hoitaa isä Vladimir (Zabyshnyi).


title: Pyhittäjä Serafim Sarovilaisen kirkko

text: Noin kahdeksan kilometrin päässä Sastamalan keskustasta sijaitsevan Serafim Sarovilaisen kirkon rakennustyöt aloitettiin vuonna 2004. Se on hirsirakenteinen karjalaista tyyliä edustava kirkko, joka tuotiin paikalle osina Venäjältä. Kirkkorakennus valmistui 2005 ja toimi aluksi rukoushuoneeena, kunnes se vihittiin kirkoksi vuonna 2007. Vihkimisen suoritti Jegorjevskin hiippakunnan arkkipiispa Mark.


title: Pyhittäjä Serafim Sarovilaisen kirkko

text: Kirkko on pyhitetty ja nimetty 1700–1800-luvuilla eläneen venäläisen munkin Serafim Sarovilaisen mukaan.


title: Antti William Heikkilä

text: Antti William Heikkilä (25. heinäkuuta 1866 Veteli – 14. toukokuuta 1923 Helsinki) oli suomalainen juristi ja senaattori.


title: Antti William Heikkilä

text: Heikkilän vanhemmat olivat maanviljelijä Aaprami Heikkilä ja Liisa Björkbacka. Hän pääsi ylioppilaaksi 1889 Vaasan yksityislyseosta, opiskeli Helsingin yliopistossa ja suoritti yleisen oikeustutkinnon 1893. Heikkilä sai varatuomarin arvon 1898.


title: Antti William Heikkilä

text: Heikkilä toimi Turun hovioikeuden hovioikeudenneuvoksena 1914–1918. Hän oli senaattori ja senaatin oikeusosaston jäsen 1918. Vuodesta 1918 alkaen Heikkilä oli korkeimman oikeuden jäsen ja oikeusneuvos.


title: Antti William Heikkilä

text: Antti Heikkilä oli naimisissa vuodesta 1893 Anni Forsmanin kanssa.


title: Fireball Island

text: Fireball Island on Milton Bradleyn vuonna 1986 tekemä lautapeli, jossa haetaan saarelta jalokivi ja palataan takaisin aloituspaikkaan.


title: Junghans

text: Junghans Uhren GmbH on yksi Saksan suurimpia kelloja valmistavia yrityksiä. Yhtiön mallisto ulottuu edullisista kvartsikelloista luksuskelloihin.


title: Junghans

text: Junghansin perusti Erhard Junghans lankonsa Jakob Zeller-Toblerin kanssa vuonna 1861 Schrambergin kaupungissa Saksassa. Yhtiön nimi oli tuolloin ”Junghans und Tobler”. Junghansin tuotanto kasvoi nopeasti, ja se olikin vuonna 1903 Saksan suurin kelloja valmistava yritys. Junghans keskittyi aluksi valmistamaan seinä- ja kaappikelloja, kunnes se vuonna 1927 aloitti rannekellojen valmistamisen.


title: Junghans

text: 1950-luvulla sveitsiläinen arkkitehti-muotoilija Max Bill loi yhtiölle designiltaan ainutlaatuisia kelloja ja mekaanisia koneistoja, jotka nostivat firman imagoa luksus- ja design-kellojen valmistajana. Yhtiö toi vuonna 1970 markkinoille ensimmäisen saksalaisen kvartsirannekellon, nimeltään ”Astro Quartz”. 1980-luvun lopulla julkaistiin markkinoiden ensimmäinen radiokontrolloitu pöytäkello. Tätä seurasi vuonna 1990 julkaistu ensimmäinen radio-ohjattu rannekello nimeltään Mega.


title: Junghans

text: Nykyisin yritys on enimmäkseen keskittynyt valmistamaan automaatti- ja kvartsikoneistoilla varustettuja rannekelloja. Mallistosta löytyy vieläkin muutamia seinäkelloja, mutta niiden osuus mallistosta on marginaalisen pieni.


title: John Berndt Nordgren

text: John Berndt Nordgren (22. kesäkuuta 1867 Porvoo – 26. syyskuuta 1941 Helsinki oli suomalainen juristi ja senaattori.


title: John Berndt Nordgren

text: Nordgrenin vanhemmat olivat kauppias Berndt Ulrik Nordgren ja Hulda Christina Munck af Fulkila.. Hän pääsi ylioppilaaksi 1887 Viipurin ruotsalaisesta lyseosta ja opiskeli Helsingin yliopistossa suorittaen kameraalitutkinnon ja yleisen oikeustutkinnon 1891. Nordgren sai varatuomarin arvon 1894.


title: John Berndt Nordgren

text: Nordgren toimi Viipurin hovioikeuden kanslistina 1899–1900, kirjaajana 1900, ylimääräisenä viskaalina 1900–1902, notaarina 1902–1906, asessorina 1906–1909 ja hovioikeudenneuvoksena vuodesta 1909 alkaen. Hän oli poliittisista syistä erotettuna ja vangittuna Pietarissa 1912–1913. Nordgren oli senaattori ja senaatin oikeusosaston jäsen 1917–1918. Vuodesta 1918 alkaen Nordgren oli korkeimman oikeuden jäsen ja oikeusneuvos aina vuoteen 1937 saakka.


title: John Berndt Nordgren

text: Nordgren toimi myös pankki- ja liikemiehenä. Hän oli Helsingin arvopaperipörssin johtajana 1914, Suomen Kauppapankki Oy:n 2. johtajana 1914–1915 ja Helsingin Osakepankin johtajana 1917.


title: John Berndt Nordgren

text: Nordgren oli naimisissa kaksi kertaa :


title: John Berndt Nordgren

text: Everstiluutnantti John Valter Voldemar Nordgren (1899–1968) oli John Berdt Nordgrenin poika.


title: Kontti (täsmennyssivu)

text: Kontti voi tarkoittaa ainakin seuraavia asioita:


title: Uimahypyt kesäolympialaisissa 2004 – naisten 3 metrin ponnahduslaudan parihypyt

text: Naisten 3 metrin ponnahduslautahypyt Ateenan olympialaisissa kilpailtiin 14. elokuuta 2004.


text: Kilpailussa hypättiin vain finaali, johon osallistui kahdeksan paria. Jokaisella hyppykierroksella saman joukkueen urheilijat esittivät samanaikaiset, vapaavalintaiset hypyt. Parin jäsenet saivat esittää myös eri hypyt, mutta ehtona oli, että niiden vaikeusasteen tuli olla sama.


text: Joukkueet hyppäsivät kukin viisi hyppyä.


title: Gravelotten taistelu

text: Gravelotten taistelu oli Saksan–Ranskan sodan alkuvaiheen merkittävä taistelu, joka käytiin 18. elokuuta 1870 Gravelotten kylän ympäristössä lähellä Metziä.


title: Gravelotten taistelu

text: Ranskalaisen kenraali François Achille Bazainen komentama alkujaan 140 000 miehen suuruinen Reinin-armeija oli elokuun alussa kärsimiensä tappioiden jälkeen perääntymässä länteen, Metzistä Verduniin, mutta kooltaan huomattavasti pienempi Preussin kolmas armeijakunta katkaisi sen peräytymistien Vionvillessä. Hävittyään 16. elokuuta käydyn Mars-la-Tourin taistelun Bazaine veti seuraavana päivänä armeijansa takaisin Metzin suuntaan kukkuloille, jotka sijaitsivat Saint-Privat-la-Montagnen ja Gravelotten kylien välissä muutaman kilometrin Metzistä länteen.


title: Gravelotten taistelu

text: Ranskalaiset asettuivat linjaan pohjois–etelä-suunnassa ja 18. elokuuta Helmuth von Moltken komentamat yhdistyneet saksalaiset joukot hyökkäsivät lännestä Bazainen vahvoja asemia vastaan. Ranskalaisten eteläistä sivustaa suojasivat valmiit juoksuhaudat ja luonnolliset esteet, eivätkä saksalaiset onnistuneet tekemään läpimurtoa. Taistelu vaikutti siksi jäävän tuloksettomaksi. Saint-Privatin ympäristöön asettunut ranskalaisten pohjoinen sivusta kärsi kuitenkin suuria tappioita ja joutui illalla vetäytymään asemistaan kohti Metziä. Moltke odotti Bazainen valmistelevan vastahyökkäystä avatakseen uudelleen tien Verdunin suuntaan, mutta yllättäen Bazaine päättikin perääntyä koko armeijansa kanssa Metziin.


title: Gravelotten taistelu

text: Saksalaisten tappiot taistelussa olivat noin 20 000 ja ranskalaisten 13 000 miestä. Lopputulos oli kuitenkin saksalaisille menestyksekäs, sillä Bazainen koko armeija jäi loukkuun saarrettuun Metziin. Ranskalaisten toinen pääarmeija yritti marsalkka Patrice de Mac-Mahonin johdolla tulla pelastamaan sen, mutta Moltke sai lyötyä heidätkin ranskalaisille katastrofaalisessa Sedanin taistelussa 1. syyskuuta. Piiritetty Bazaine antautui lopulta 27. lokakuuta.


title: Rahastusäänite

text: Rahastusäänite on rap-artisti Jontin 10. toukokuuta 2013 julkaistu albumi. Albumi sisältää Jontin kaikki ”Vastavallankaappaus”-kappaleet sekä muita Jontin vanhoja ennen julkaisemattomia kappaleita. Mukana on myös muutamia uusia kappaleita. "Rahastusäänite" julkaistiin 3rd Rail Musicin kautta. Albumi ylsi parhaimmillaan Suomen virallisen albumilistan 31. sijalle.


title: Vahinko kello kaulassa

text: Vahinko kello kaulassa () on James M. Cainin kirjoittama amerikkalaisen rikoskirjallisuuden klassikko. Teos julkaistiin alkukielellä vuonna 1934 ja suomeksi ensimmäistä kertaa Eero Huhtasen kääntämänä 1970.


title: Vahinko kello kaulassa

text: Tarinan kertoja on nuori maankiertäjä nimeltä Frank Chambers, joka päätyy töihin Nick Papadakisin omistamaan rasvaiseen californialaiskuppilaan. Kreikkalaista syntyperää oleva Nick ei ole enää nuori, toisin kuin hänen turhautunut vaimonsa Cora – aistikas tummaverikkö, jota aviomies tapaa kutsua ""pieneksi valkoiseksi kyyhkysekseen"". Yhteiselosta seuraa odotetusti ongelmia, ja pian kylmäverinen rikos alkaa vaikuttaa entistä todennäköisemmältä...


title: Stormi

text: Stormi on kylä ja taajama Sastamalassa. Alun perin se kuului Tyrvääseen, joka liitettiin Vammalan kaupunkiin vuonna 1973. Stormin kylä sijaitsee noin yhdeksän kilometrin päässä Sastamalan keskustasta Tampereelle johtavan Valtatie 12 varrella. Tampereen keskustaan on matkaa noin 45 kilometriä. Kyläkeskuksen pohjoispuolella valtatie 12:sta erkanee seututie 301 Vesilahteen ja Lempäälään. Kyläseutuun lasketaan kuuluvaksi myös useita muita lähiseudun kyliä ja asukkaita niissä on yhteensä noin 400. Stormin taajamassa on 220 asukasta (31.12.2016) ja postinumeroalueella 38220 Stormi on puolestaan 844 asukasta (31.12.2015).


title: Stormi

text: Stormin lävitse kulkeva kylänraitti on tiiviisti rakennettu, sen varrella sijaitsevissa rakennuksissa on toiminut muun muassa osuusmeijeri, pankki ja posti sekä useita kauppoja. Kylän halki virtaavan Ekojoen rannoilla on aikoinaan ollut saha sekä useita myllyjä. Stormissa aloitti toimintansa Tyrvään kunnan järjestyksessä toinen kansakoulu vuonna 1892. Koulu muuttui 1970-luvulla peruskoulun ala-asteen kouluksi. Ympäristön pienempien koulujen lakkauttamisen myötä Stormin koulupiiri laajeni myös entisen Karkun kunnan alueelle.


title: Stormi

text: Vuonna 2011 Stormiin valmistui palvelukeskus, jossa sijaitsevat alakoulu, päiväkoti, kirjasto sekä terveydenhoitajan vastaanottotilat. Kylässä on myös vuonna 1909 rakennettu Stromin työväentalo, 1900-luvun alussa toimintansa aloittanut Lopenkulman Nuorisoseurantalo sekä vuonna 1937 valmistunut rukoushuone. Strormin seutuun kuuluvassa Laukulan kylässä sijaitsee vuonna 2005 rakennettu ortodoksinen Pyhittäjä Serafim Sarovilaisen kirkko.


title: Stormi

text: Vuonna 1906 perustetun Stormin työväenyhdistyksen, sittemmin Tyrvään sosialidemokraatit ry:n, ensimmäisenä puheenjohtajana toimi kansanedustaja Jussi Merinen, joka oli vuonna 1907 valitun Suomen ensimmäisen yksikamarisen eduskunnan jäsen. Yhdistyksen puheenjohtajista myös Niilo Pajunen toimi sittemmin kansanedustajana.


title: Stormi

text: Suomen sisällissotaan kuuluneen Karkun taistelun aikana huhtikuussa 1918 punakaartilaisten puolustusasemat Rautaveden etelärannalla sijaitsivat linjalla Stormista Kärppälän kautta Pirunvuorelle. Tampereen suunnasta vesistön eteläpuolta kohti Vammalaa suuntautunut kapteeni Karl Lillierin johtama valkoisten hyökkäys eteni Stormiin 18. huhtikuuta, johon se pysähtyi punaisten vastarinnan vuoksi koko päivän ajaksi. Tällä välin punakaartilaiset ryöstivät Vammalan kauppalan ja sytyttivät sen seuraavan yön aikana palamaan. Vammalan palon jälkeen Stormissa olleet punakaartilaiset vetäytyivät Kaltsilan ja Sammaljoen kautta kohti Hämeenlinnaa.


title: Stormi

text: Noin neljän kilometrin päässä Stormin kyläkeskuksesta Rautaveden rannan tuntumassa toimi vuosina 1918–1923 Soukon grafiittikaivos. Soukon grafiittiesiintymän mainitsi jo kirkkoherra Antero Warelius Tyrvään pitäjänkertomuksessaan vuonna 1853. Soukon kaivoksen omisti entisen kansanedustajan Väinö Selanderin johtama Grafit Oy ja kaivoksesta louhittu malmi kuljetettiin proomuilla jalostettavaksi Karkun Palvialaan. Kaivosyhtiö joutui lopettamaan toimintansa grafiitin heikon maailmanmarkkinahinnan vuoksi.


title: Stormi

text: Vuosina 1974–1995 Stormissa toimi Outokummun omistama Stormin kaivos, josta louhittiin nikkeliä ja kuparia. Sen alueella on edelleen rikastamo, jossa nykyään käsitellään Oriveden ja Huittisten kultakaivosten malmia.


title: Näin naapurissa

text: Näin naapurissa oli vuosina 1978–1985 lähetetty Yleisradion radio-ohjelma, joka käsitteli Neuvostoliittoa. Sarjaa toimittivat Pentti Kemppainen, Leena Pakkanen ja Heikki Vuohelainen. Ajan tavan mukaan heidät oli valittu ammattitaidon ohella myös puoluepoliittisin perustein: Kemppainen oli vasemmistolainen, Pakkanen keskustapuolueen ja Vuohelainen kokoomuksen kannattaja. Ohjelmaa tehtiin yhteistyössä Neuvostoliiton radion ja uutistoimisto APN:n kanssa. Monet tuon ajan yleisradiolaiset, kuten Hannu Taanila ja Eero Saarenheimo, ovat sittemmin myöntäneet, ettei ohjelmaa tehty varsinaisesti kuulijoiden vaan Suomen ulkopolitiikan tarpeisiin.


title: Näin naapurissa

text: Ohjelman edeltäjä oli vuonna 1975 aloitettu viikoittainen 15 minuutin mittainen Naapurineljännes, joka vuonna 1978 päätettiin laajentaa puolituntiseksi "Näin naapurissa" -katsaukseksi.


title: Näin naapurissa

text: Muita Neuvostoliittoa myötäileviä radio-ohjelmasarjoja Yleisradiossa olivat taistolaisen Toimittajaliiton jäsenten Kaisa Karikosken ja Raini Lehtosen toimittamat "Työläisen arkea" ja "Neuvostoihmisiä".


title: Ludwig Yorck von Wartenburg

text: Johann David Ludwig Yorck von Wartenburg (vuoteen 1814 pelkkä "Yorck"; 26. syyskuuta 1759 Potsdam, Preussi – 4. lokakuuta 1830 Klein-Öls, Sleesia) oli preussilainen kreivi ja sotamarsalkka, jolla oli merkittävä rooli Napoleonin sotien loppuvaiheessa.


title: Ludwig Yorck von Wartenburg

text: Yorck aloitti sotilasuransa Preussin armeijassa vuonna 1772 junkkerina jalkaväkirykmentissä, mutta hänet erotettiin 1779 tottelemattomuuden vuoksi. Sen jälkeen hän siirtyi Hollannin palvelukseen ja osallistui 1783–1784 kapteenin arvoisena Itä-Intiassa käytyyn sotaan. Hänet otettiin takaisin Preussin armeijaan 1787 ja hän sai mainetta Puolassa 1794 käytyjen taisteluiden aikana sekä opettaessaan kevyelle jalkaväelle hajautettua taistelutaktiikkaa. Kun sota Napoleonia vastaan syttyi 1806, Yorck nimitettiin aluksi jääkärirykmentin komentajaksi. Jenan taistelussa lokakuussa kärsityn tappion jälkeen hän johti pakenevan Preussin armeijan jälkijoukkoa ja mahdollisti Altenzaunin viivytystaistelussa 26. lokakuuta pääarmeijan perääntymisen Elben yli. Hän jäi 6. marraskuuta Lyypekissä vakavasti haavoittuneena ranskalaisten vangiksi. Vapautumisensa jälkeen Yorck ylennettiin 1807 kenraalimajuriksi ja nimitettiin ensin länsipreussilaisen prikaatin komentajaksi ja sittemmin kevyen jalkaväen tarkastajaksi. Hänellä oli keskeinen rooli tuolloin käynnistyneessä Preussin armeijan uudistamisessa, varsinkin uudenlaisten taistelutaktiikoiden omaksumisen osalta. Hän valmensi jalkaväkeä tiedustelun ja ampumaketjujen käytössä. Yorck kuitenkin vastusti kenraali August von Gneisenaun liberaaleja armeijareformeja.


title: Ludwig Yorck von Wartenburg

text: Yorck nimitettiin 1811 Länsi- ja Itä-Preussin kenraalikuvernööriksi. Kun Preussi seuraavana vuonna joutui osallistumaan Napoleonin sotaretkeen Venäjää vastaan, Yorck toimi aluksi preussilaisia joukkoja komentaneen kenraali Julius von Grawertin alaisena, kunnes hänet nimitettiin tämän paikalle. Ranskalaisten sekasortoisen vetäytymisen aikana Yorck tapasi venäläisen kenraali Hans Karl von Diebitschin ja solmi omavaltaisesti tämän kanssa 30. joulukuuta 1812 Tauroggenin sopimuksena tunnetun puolueettomuussopimuksen Preussin ja Venäjän välillä. Sopimus avasi Preussille mahdollisuuden liittyä Napoleonin vastaiseen liittokuntaan, minkä vahvisti kuningas Fredrik Vilhelm III:n kaksi kuukautta myöhemmin allekirjoittama Kaliszin sopimus. Näin alkaneessa ”Saksan vapaussodassa” 1813–1815 Yorck toimi menestyksekkäästi armeijakunnan komentajana Gebhard Leberecht von Blücherin alaisuudessa. Lokakuussa 1813 käydyn Wartenburgin taistelun jälkeen hän sai 1814 kreivin arvon nimellä "Yorck von Wartenburg" sekä maalahjoituksen Klein-Ölsistä Sleesiasta. Hän vetäytyi armeijasta sodan päätyttyä vuonna 1815, mutta sai vielä 1821 ylennyksen sotamarsalkaksi.


title: Clara Calamai

text: Clara Calamai (7. syyskuuta 1909 – 21. syyskuuta 1998) oli suosittu ja tuottelias italialainen elokuvanäyttelijä, jonka kansainvälisesti tunnetuin rooli on naispääosa Luchino Viscontin elokuvassa "Riivaajat" (1943).


title: Surullinen planeetta

text: Surullinen planeetta ("Par les chemins de l’espace") on Valerian ja Laureline -sarjakuvasarjan albumi, joka kokoaa yhteen seitsemän lyhyttä tarinaa vuosilta 1969–1970. Albumi julkaistiin suomeksi vuonna 2013.


title: Surullinen planeetta

text:
Juhani Tolvasen suomentamat, tätä laitosta varten tarkastamat tarinat:
Soile Kaukorannan "Pahat unet" -albumiin (Jalava, 1991) suomentamat tarinat:


title: Into the Woods

text: Into the Woods on vuonna 2014 ensi-iltansa saanut Rob Marshallin ohjaama yhdysvaltalainen fantasiamusikaalielokuva. Elokuva perustuu James Lapinen käsikirjoittamaan ja Stephen Sondheimin säveltämään ja sanoittamaan Tony-palkittuun musikaaliin (suom. "Pimeä metsä") vuodelta 1987. Elokuvan pääosissa ovat Meryl Streep, Emily Blunt, James Corden, Anna Kendrick, Chris Pine ja Johnny Depp. Elokuvassa nähdään hahmoja tunnetuista satukirjoista kuten Punahilkka, Tuhkimo, Jaakko ja pavunvarsi, Hannu ja Kerttu ja Tähkäpää.


title: Into the Woods

text: Elokuva on Walt Disney Picturesin ensimmäinen Broadway-musikaaliin perustuva elokuva. "Into the Woods" sai ensi-iltansa Yhdysvalloissa 25. joulukuuta 2014.


title: Into the Woods

text: "Into the Woods" sai kolme Oscar-ehdokkuutta parhaasta naissivuosasta (Meryl Streep), lavastuksesta ja puvustuksesta (Colleen Atwood).


title: Into the Woods

text: Elokuvan kuvaukset alkoivat Englannissa syyskuussa 2013 Sheppertonin studioilla, Doverin linnassa ja Waverley Abbeyssä.


title: Into the Woods

text: Elokuvan ensimmäinen traileri julkaistiin 31. heinäkuuta 2014.


title: Into the Woods

text: Rotten Tomatoes -sivuston mukaan 129 arvostelun perusteella laskettuna kriitikoiden arvosteluista 71 prosenttia oli positiivisia.


title: Il Colosso di Roma

text: Il Colosso di Roma (, ”Rooman kolossi”) on vuonna 1964 valmistunut italialais-ranskalainen seikkailuelokuva. Tyylilajiltaan historia-aiheista peplumia edustavan elokuvan on ohjannut Giorgio Ferroni. Sen pääosaa esittää Tarzan-elokuvistaan tunnettu yhdysvaltalainen Gordon Scott.


title: Il Colosso di Roma

text: Elokuva perustuu Titus Liviuksen esittämään Rooman tarunomaiseen varhaishistoriaan. Roomalaisten karkottama tyranni Lucius Tarquinius Superbus piirittää kaupunkia etruskikuningas Porsennan tuella. Roomalaisten sankari Gaius Mucius tunkeutuu etruskien leiriin tappaakseen Porsennan, mutta erehtyy henkilöstä ja jää kiinni. Rohkeuttaan osoittaakseen hän ojentaa oikean kätensä tuleen ja saa lisänimen Scaevola (”vasenkätinen”).


title: Il Colosso di Roma

text: Porsenna on valmis rauhanneuvotteluihin, ja roomalaiset lähettävät etruskien panttivangeiksi joukon tyttöjä, joiden joukossa on Muciuksen morsian Cloelia. Tarquinius kaappaa Cloelian ja vangitsee Porsennan sekä tämän pojan Arunten. Ratkaisevassa taistelussa roomalaiset voittavat etruskit ja Mucius surmaa Tarquiniuksen.


title: Il Colosso di Roma

text: "Il Colosso di Roma" on sujuva, mutta varsin tavanomainen historiallinen pukudraama, jossa jännitystä luovat atleettisen Gordon Scottin tähdittämät taistelukohtaukset. Sen on käsikirjoittanut sävyltään antikommunistisista roomalaiselokuvistaan tunnettu Remigio Del Grosso. Osa kuvamateriaalista on lainattu Ferronin vuonna 1961 valmistuneista "Troijan urhoista". Samaa aihetta ovat käsitelleet Vittorio Cottafavi ja Carlo Ludovico Bragaglia Cloelian tarinaan keskittyvässä elokuvassa "Hurjat barbaarit" ("Les vierges de Rome", 1961). Ferroni puolestaan kuvasi samaan aikaan ja osin samalla näyttelijäkunnalla toisen Rooman varhaishistoriaan perustuvan tarinan "Coriolano, eroe senza patria" (”Coriolanus, sankari ilman isänmaata”, 1965).


title: Il Colosso di Roma

text: Elokuva on saatavilla ranskalaisten Editions Fabbrin ja Studio Canalin sekä yhdysvaltalaisen Image Entertainmentin laadultaan tyydyttävinä DVD-julkaisuina, joista jälkimmäinen kantaa nimeä "Hero of Rome" (”Rooman sankari”). Entertainment Worldin saksalainen DVD sisältää myös italian- ja englanninkieliset ääniraidat.


title: Gammalinoleenihappo

text: Gammalinoleenihappo (GLA, 18:3(n-6), CHO) eli gamoleenihappo on omega-6-rasvahappo ja monityydyttymätön rasvahappo. Sitä esiintyy runsaasti muun muassa helokkien, herukoiden ja joidenkin lemmikkikasvien siemenissä, mutta yleisimmin käytetyissä kasviöljyissä sitä ei ole. Vähäisiä määriä GDA:ta on myös eläinrasvoissa, lihassa ja kananmunissa. Gammalinoleenihappo on alfalinoleenihapon isomeeri.


title: Gammalinoleenihappo

text: Gammalinoleenihappoa syntyy myös ihmisen elimistössä normaalisti linolihaposta. Sen vuoksi sitä ei yleensä lueta välttämättömiin rasvahappoihin. Gammalinoleenihaposta syntyy edelleen dihomo-gammalinoleenihappoa (DGLA) ja lopulta arakidonihappoa (AA). Näitä tarvitaan muun muassa solukalvojen ja kudoshormonien rakentamiseen. Eräät sairaudet, infektiot ja vanheneminen saattavat kuitenkin aiheuttaa, ettei linoleenihaposta muodostukaan tarpeeksi gammalinoleenihappoa. Tällaisissa tapauksissa valmista gammalinoleenihappoa olisi saatava riittävästi suoraan ravinnosta. Tämän vuoksi ne kasvit, joissa sitä esiintyy, ja niistä saatavat tuotteet ovat saaneet osakseen runsaasti tutkijoiden huomiota, ja niitä on alettu myös hyödyntää kaupallisesti. Herukoiden siemenissä oleva gammalinoleenihappo menee kuitenkin marjoja sellaisenaan syötäessä ihmisen kannalta hukkaan, koska siemenet kulkeutuvat ehjinä ruoansulatuksen läpi.


title: Gammalinoleenihappo

text: Gammalinoleenihappoa myydään luontaistuotteena tulehduksien ja ihosairauksien hoitoon, vaikka sen teho on kyseenalainen. Nykyisissä tutkimuksissa yritetään selvittää mahdollisuuksia käyttää GLA:ta muun muassa syöpähoitoihin (mahdollisesti tukahduttaa kasvaimen ja etäpesäkkeiden kasvun) ja HIV:n torjumiseen (tuhoaa HIV:ssä olevia T-soluja).


title: Hans Karl von Diebitsch

text: Johann (Hans) Karl Friedrich Anton von Diebitsch (, "Ivan Ivanovitš Dibitš-Zabalkanski"; 13. toukokuuta 1785 Grossleipe, Sleesia – 10. kesäkuuta 1831 Kleczewo, Puola) oli Venäjän palveluksessa toiminut saksalaissyntyinen sotamarsalkka. Hän toimi ylipäällikkönä Venäjän–Turkin sodassa vuonna 1829 ja alkuun myös Puolan kapinan kukistamisessa 1831.


title: Hans Karl von Diebitsch

text: Diebitsch kouluttautui upseeriksi Berliinin kadettikoulussa, mutta siirtyi vuonna 1801 upseeri-isänsä mukana Venäjälle ja osallistui kaartinupseerina Napoleonin sotiin. Hän yleni vuoteen 1812 mennessä kenraalimajuriksi ja toimi muun muassa kenraali Peter Wittgensteinin esikunnassa. Hän neuvotteli preussilaisen kenraali Yorckin kanssa sopimuksen Preussin siirtymisestä Napoleonin vihollisten puolelle ja toimi vuosina 1813–1814 useiden armeijakuntien esikuntapäällikkönä Länsi-Euroopassa käytyjen sodan ratkaisevien vaiheiden aikana. Diebitsch osallistui myös Wienin kongressiin vuonna 1815. Hänet nimitettiin myöhemmin tsaari Aleksanteri I:n kenraaliadjutantiksi ja 1824 Venäjän pääesikunnan päälliköksi. Hallitsijan vaihduttua hän osallistui dekabristikapinan kukistamiseen ja oli vuodesta 1826 alkaen jäsenenä Nikolai I:n nimittämässä salaisessa komiteassa, joka selvitti hallinnollisten ja sosiaalisten uudistusten tarvetta.


title: Hans Karl von Diebitsch

text: Sodan puhjettua Turkkia vastaan Diebitsch nimitettiin helmikuussa 1829 kaikkien Venäjän Eurooppaan sijoitettujen joukkojen ylipäälliköksi. Hän löi turkkilaiset useissa taisteluissa nykyisen Bulgarian alueella – Silistrassa, Kamtšija-joella ja Burgasissa – eteni sen jälkeen länteen, löi turkkilaiset uudelleen Slivenissä ja kääntyi lopuksi etelään pakottaen Adrianopolin antautumaan. Tämä päätti sodan ja Adrianopolin rauhassa syyskuussa 1829 Turkki joutui luovuttamaan Venäjälle Tonavan suun ja alueita Kaukasuksella. Saavuttamansa voiton jälkeen Diebitsch ylennettiin sotamarsalkaksi ja hänelle annettiin taitavan Balkanin ylityksensä muistoksi kunnianimi "Zabalkanski" (”Balkanin ylittäjä”). Hänet nimitettiin johtamaan myös armeijaa, joka lähti kukistamaan vuonna 1830 puhjennutta Puolan kapinaa. Hän voitti puolalaiset Grochówissa helmikuussa 1831 ja Ostrołękan taistelussa saman vuoden toukokuussa, mutta ei ehtinyt näkemään lopullista voittoa, sillä hän kuoli koleraan 10. kesäkuuta lähellä Pułtuskia. Hänet korvattiin sen jälkeen kenraali Ivan Paskevitšilla.


title: Dihomo-gammalinoleenihappo

text: Dihomo-gammalinoleenihappo (DGLA, 20:3(n-6), CHO) on omega-6-rasvahappo ja monityydyttymätön rasvahappo. Dihomo-gammalinoleenihappo on erittäin harvinainen rasvahappo ja sitä on vain pieniä määriä eläinkunnan tuotteissa.


title: Wolfson College

text: Wolfson College voi viitata seuraaviin:


title: Cities XL 2012

text: Cities XL 2012 on Focus Home Interactiven kehittämä kaupunginrakennuspeli. Se on "Cities XL" -pelisarjan sarjan kolmannes osa.


title: Cities XL 2012

text: "Cities XL 2012" pelissä pelaaja saa rakentaa kaupunkinsa valtavalle alueelle. Ensin pitää rakentaa tiet ja sijoittaa kaupungintalo. Sen jälkeen pitää sijoittaa resurssikeskus. Sitten voi alkaa rakentaa asuintaloja, kauppoja ja työpaikkoja eli toimistoja tai tehtaita. Kaupunkiin pitää myös laittaa sairaaloita, poliisiasemia, paloasemia, hotelleja ja vapaa-ajan vietto paikkoja (esim. keilahalli, koripallokenttä jne.). Myös lentokentän tai sataman voi sijoittaa kaupunkiin. Mitä enemmän kaupungissasi on asukkaita sitä enemmän saat uusia rakennuksia käyttöösi.


title: Papuandrongo

text: Papuandrongo ("Chaetorhynchus papuensis") on viuhkojen heimoon kuuluva varpuslintu.


title: Papuandrongo

text: Papuandrongoa tavataan kotoperäisenä Uuden-Guinean saarella. Sen on raportoitu olevan harvinainen tai melko yleinen. Laji on luokiteltu elinvoimaiseksi.


title: Katarzyna Piter

text: Katarzyna Piter (s. 16. helmikuuta 1991 Poznań) on puolalainen tennispelaaja. Parhaimmillaan hän on ollut kaksinpelissä WTA-listan sijalla 95 toukokuussa 2014 ja nelinpelissä sijalla 67 huhtikuussa 2014. Hän on voittanut urallaan yhden WTA-turnauksen nelinpelissä.


title: Katarzyna Piter

text: Heinäkuussa 2013 Piter voitti Kristina Mladenovicin kanssa WTA-turnauksen nelinpelin Palermossa. Tammikuussa 2014 Piter osallistui ensimmäisen kerran Grand Slam -turnauksen pääsarjaan Australian avoimissa, jossa hän hävisi kuitenkin avauskierroksen ottelunsa.


title: Maxime Weygand

text: Maxime Weygand (21. tammikuuta 1867 Bryssel, Belgia – 28. tammikuuta 1965 Pariisi) oli ranskalainen kenraali, joka toimi toisen maailmansodan aikana Ranskan ylipäällikkönä touko–kesäkuussa 1940 Saksan vallatessa Ranskan. Katsoessaan vastarinnan jatkamisen hyödyttömäksi hän kannatti antautumista ja toimi myöhemmin Vichyn hallituksessa.


title: Maxime Weygand

text: Weygand syntyi Brysselissä, mutta muutti nuorena Ranskaan, varttui Marseillessa ja kävi koulunsa Pariisissa. Hänen syntyperäänsä ei varmuudella tunneta ja häntä on väitetty muun muassa Belgian kuningas Leopold II:n tai Meksikon keisarinna Charlotten aviottomaksi lapseksi. Hän sai myöhemmin sukunimen Weygand ja samalla Ranskan kansalaisuuden kun eräs hänen kasvatti-isänsä työntekijä tunnusti hänet pojakseen. Weygand pääsi 1886 Saint-Cyrin sotilasakatemiaan, josta hän valmistui 1887 erinomaisin arvosanoin ja aloitti sotilasuransa ratsuväen aliluutnanttina. Hän jatkoi myöhemmin opintojaan Saumurin ratsuväkikoulussa ja toimi saman oppilaitoksen opettajana vuosina 1902–1907. Weygand yleni vuoteen 1912 mennessä everstiluutnantiksi ja kävi 1913 päällystön koulutuskurssin Pariisissa.


title: Maxime Weygand

text: Ensimmäisen maailmansodan puhjetessa elokuussa 1914 Weygand kuului aluksi husaarirykmenttiin, mutta ylipäällikkö Joseph Joffre nimitti hänet pian kenraali Ferdinand Fochin komentaman yhdeksännen armeijan esikuntapäälliköksi. Weygand toimi sen jälkeen Fochin alaisena koko sodan ajan. Marnen taistelun jälkeen hänet ylennettiin everstiksi ja nimitettiin pohjoisen armeijaryhmän esikuntapäälliköksi. Vuonna 1916 hänet ylennettiin kenraalimajuriksi ja nimitettiin joulukuussa 1917 ylimmän sotaneuvoston jäseneksi Fochin tilalle. Kun Fochista maaliskuussa 1918 tuli ympärysvaltojen joukkojen ylipäällikkö, Weygand kohosi Ranskan yleisesikunnan päälliköksi. Weygand oli läheisessä yhteistyössä Fochin kanssa myös marraskuun 1918 aseleponeuvotteluissa ja Compiègnen aselevon yhteydessä juuri Weygand luki etukäteen laaditut aselepoehdot saksalaisille.


title: Maxime Weygand

text: Puolan–Neuvosto-Venäjän sodan aikana Ranskan hallitus lähetti Weygandin heinäkuussa 1920 Puolan ylipäällikkö Józef Piłsudskin sotilaalliseksi neuvonantajaksi ja hänellä katsotaan olleen merkittävä rooli sodan kääntämisessä Puolan eduksi saman vuoden elokuussa. Hän oli myös Ranskan korkeana edustajana Syyriassa 1923–1924. Weygand toimi uudelleen Ranskan yleisesikunnan päällikkönä 1930–1931 ja samanaikaisesti ylimmän sotaneuvoston varapuheenjohtajana sekä armeijan ylitarkastajana 1931–1935. Hän jäi eläkkeelle tammikuussa 1935. Toisen maailmansodan lähestyessä hänet kuitenkin kutsuttiin korkeasta iästään huolimatta uudelleen palvelukseen elokuussa 1939 ja nimitettiin Beirutiin itäisen Välimeren operaatioiden johtajaksi.